amanoisuno/poet huggingface dataset:
避寇遷居郭內風雨凄然鄭顧道餉酒 曾幾
煙雨昏昏一月梅，全家避賊寄城隈。欲尋碧落侍郎去，遽沐青州從事來。令我妻孥爭洗盞，想公伯仲政傳杯。安能鬰鬰久居此，且傍茶山松徑回。
寓居吳興 曾幾
相對真成泣楚囚，遂無末策到神州。但知遶樹如飛鵲，不解營巢似拙鳩。江北江南猶斷絕，秋風秋雨敢淹留。低回又作荆州夢，落日孤雲始欲愁。
寓廣教寺東軒 曾幾
誰將老境覓菟裘，聊與瞿曇共一丘。青士無多自蕭散，紫君雖小亦風流。要須憩寂有茅宇，何以落成惟茗甌。穩看林間上番筍，惜無餘地可通幽。
宜興邵智卿天遠堂 曾幾
目極雲沙靜渺然，邵卿風月過年年。雁行滅沒山横晚，漁艇空濛水接天。南國棠陰春寂寂，東風瓜蔓日緜緜。問君許作鄰翁否，陽羨溪邊即買田。
發宜興 曾幾
老境垂垂六十年，又將家上鐡頭船。客留陽羨秖三月，歸去玉溪無一錢。觀水觀山都廢食，聽風聽雨不妨眠。從今布襪青鞵夢，不到張公即善權。
壬戌歳除作明朝六十歳矣 曾幾
禪榻蕭然丈室空，薰銷火冷閉門中。光陰又似燭見跋，學問只如船逆風。一歳臨分驚老大，五更相守笑兒童。休言四十明朝過，看取霜髯六十翁。
謁靈康廟 曾幾
玉霄峰外海西頭，即是衰翁所領州。雲水茫茫長發興，春山疊疊未生愁。舊時英物餘千載，勝地叢祠尙一丘。苦雨凄風莫爲崇，與君同樂亦同憂。
登玉霄亭 曾幾
老荷君恩付赤城，瘦笻扶上玉霄亭。懸知地接溟溟海，坐見天横兩兩星。作賦興公虛想像，謫官司戶實飄零。衰翁何幸分符竹，一覽東吳未了青。
竹軒小睡 曾幾
好竹迷時手自栽，一軒寒碧謝塵埃。清風政爲我輩設，小睡忽從何許來。已用官茶麾得去，莫因家釀挽令回。呼兒靜掃黄葉徑，吾與此君俱快哉。
竹軒睡起詩和者既多輒復次韻 曾幾
雨中好竹不難栽，雨後清無一點埃。政有賢人林下集，何嘗俗客洞中來。稽山老幹應相憶，茂苑新梢未遣回。歸去南軒曲肱夢，蔥蔥鬰鬰氣佳哉。
曾表勳畫屏 曾幾
筆端水遠又山長，瀟灑吾宗白面郎。薺樹煙中分瑣細，葉舟沙外見微茫。不宜朝士聽雞枕，政愜幽人夢蝶牀。卻恐非關毫素事，此身元住玉溪旁。
程吉老撫幹以英石見遺層疊可愛報之以此 曾幾
几凈窗明丈室間，炷香危坐不開關。如何密密深深地，忽有層層疊疊山。珍重故人初入手，攜持使我得怡顔。從今石友常相對，世上交遊費往還。
雪後梅花盛開折置燈下 曾幾
滿城桃李望東君，破臘江梅未上春。窗几數枝逾靜好，園林一雪倍清新。已無妙語形容汝，不用幽香觸撥人。迨此暇時當舉酒，明朝風雨恐傷神。
瓶中梅 曾幾
小窗水冰青琉璃，梅花横斜三四枝。若非風日不到處，何得色香如許時。神情蕭散林下氣，玉雪清瑩閨中姿。陶泓毛穎果安用，疏影寫出無聲詩。
返魂梅 曾幾
徑菊庭蘭日夜摧，禪房未合有江梅。香今政作依稀似，花乃能令頃刻開。笑說巫陽真浪下，寄聲驛使未須來。爲君浮動黄昏月，挽取林逋句法回。
諸人見和返魂梅再次韻 曾幾
蠟炬高花半欲摧，斑斑小雨學黄梅。有時燕寢香中坐，如夢前村雪裏開。披拂故令攜袖滿，横斜便欲映窗來。重簾幽戶深深閉，亦恐風飄不得回。
鄭侍郎折贈白芍藥 曾幾
奇葩天遣殿芳叢，一朵瑤臺月下逢。黄遶腰間空自貴，紅潮頰上莫爭穠。如何風日許姸暖，更著衣裳能疊重。定是揚州玉樓子，略無佳句與形客。
曾宏甫分餉洞庭柑 曾幾
黄柑送似得嘗新，坐我松江震澤濵。想見霜林三百顆，夢成羅帕一雙珍。流泉噴霧真宜酒，带葉連枝絕可人。莫向君家樊素口，瓠犀微齼遠山顰。
福帥張淵道送荔子 曾幾
豈無重碧實瓶罍，難得輕紅薦一杯。千里人從閩嶺出，三年公送荔枝來。玉爲肌骨凉無汗，雲作衣裳皺不開。莫訝關情向尤物，厭看綠李與楊梅。
荔子 曾幾
異方風物鬢成斑，荔子嘗新得破顔。蘭蕙香浮襟解後，雪冰膚在酒酣間。絕知高味傾瑤柱，未覺豐肌病玉環。似是看來終不近，寄聲龍目儘追攀。
又詠荔子 曾幾
百年中半飽聞渠，名下親承果不虛。可愛風流元有種，自然富貴乃其餘。肯隨妃子紅塵驛，甘伴先生白鶴居。可惜不經山谷賞，照紅鴨綠定何如。
吳傅朋送惠山泉兩瓶竝所書石刻 曾幾
錫谷寒泉雙玉瓶，故人捐惠意非輕。疾風驟雨湯聲作，淡月疏星茗事成。新歳頭綱須擊拂，舊時水遞費經營。銀鉤蠆尾增奇麗，併得晴窗兩眼明。
李相公餉建溪新茗奉寄 曾幾
一書說盡故人情，閩嶺春風入戶庭。碾處曾看眉上白，分時爲見眼中青。飯羹正晝成空洞，枕簟通宵失杳冥。無奈筆端塵俗在，更呼活火發銅瓶。
鄭顧道招賞瑞香 曾幾
山城底處不春風，未似畱賓鄭驛中。家釀篘成玉池水，檻花移得錦薰籠。已將故事來招我，不著新詩去惱公。從此溪南溪北路，桃蹊一任雨繁紅。
得瑞香于四明 曾幾
錦樹團欒海角州，移春檻裏見風流。兩三翠蓋張前面，千百香囊綴上頭。絕代紅梅相對好，妒人山麝莫來休。衰翁若被兒童問，入眼還曾有此不。
張耆年教授置酒官舍環碧散步上園煎桃花茶 曾幾
何許清尊對物華，廣文官舍似僧家。向人只合供談笑，領客猶能辦咄嗟。光動杯盤環碧水，香隨珠履上園花。公如不厭過從數，但煮東坡所種茶。
郡中禁私釀嚴甚戲作 曾幾
結交歡伯無他腸，小槽竊比顧建康。此身忽墮禁酒國，何路得到無功鄉。官酤快甚夏酌水，齋釀愜于冬飲湯。客來且復置是事，北焙薦椀春風香。
榮茂實侍郎餉家釀 曾幾
風窗雪屋坐昏晨，一老江湖寂寞濱。解戰充虛惟有酒，絕甘分少不無人。交情好在篔簹谷，臘味持來麴米春。便覺寒家生暖熱，故知客裏未全貧。
家釀紅酒美甚戲作 曾幾
麴生奇麗乃如許，酒母穠華當若何。向人自作醉時面，遣我寧不蒼顔酡。得非琥珀所成就，更有丹砂相盪磨。可憐老杜不對汝，但愛引頸舟前鵝。
食筍 曾幾
花事闌珊竹事初，一番風味殿春蔬。龍蛇戢戢風雷後，虎豹斑斑霧雨餘。但使此君常有子，不憂每食歎無魚。丁寧下番須留取，障日遮風卻要渠。
戲作盆池四于和青堂 曾幾
陂湖春盡水茫茫，收拾波濤入小塘。睡起微凉馥荷氣，雨餘斜日麗萍光。聊爲堂下龜魚主，少退階前雁鶩行。只欠盆行數峰在，併持小樹作青蒼。
秘省避暑抵暮乃出 曾幾
蝸廬何以度袢延，竟日蓬山一洗湔。陰翳樹林無六月，風涼殿閣是諸天。政須深隱似玄豹，不用懷歸如杜鵑。咄咄逼人牛馬走，夜窗妨我枕書眠。
復熱 曾幾
墨雲行雨併成空，突兀彤雲在眼中。瓜李不禁如許熱，蒲葵能得幾多風。通宵看月坐還臥，竟日追凉西復東。回首本無寒暑地，聽渠亭午汗珠融。
兒輩次復熱詩韻再次韻示之 曾幾
蓐收何在渺層空，三伏炎蒸尙未中。況復今宵無好月，不知底處有清風。看雲暮暮不爲雨，畏日朝朝還自東。憶昔給孤園裏夢，褰裳覓路踏泥融。
八月十五夜月二首  其一 曾幾
玉露金波不可孤，相瞻今夕定何如。氛埃未凈雨湔洗，陰翳小留風掃除。丹桂看來元了了，白榆種得許疏疏。一杯濁酒非難事，未有新詩報答渠。
八月十五夜月二首  其二 曾幾
雲日晶熒固自佳，幽人有待至昏鴉。遠分嵒際松楓樹，復亂洲前蘆荻花。曳履商聲憐此老，倚樓長笛問誰家。霜螯玉柱姚江上，作意三年醉月華。
重陽 曾幾
老去長爭一寸陰，良辰物色負幽襟。中秋素月偏離畢，九日黄花未散金。蓓蕾不妨供小摘，茱萸聊復伴孤斟。重陽何必今朝是，從此籬邊日訪尋。
十月一日 曾幾
屋角羲娥轉兩輪，今朝水帝又司辰。山家嘗稻知良月，野徑尋梅見小春。一歳坐看除得盡，百年正與死爲鄰。誰能思許無窮事，閉閤開爐但飲醇。
長至日述懷兼寄十七兄 曾幾
老來愈覺白駒忙，眼看重陽又一陽。心似死灰飛不起，技如寒日短中長。厭看賓客空投謁，強對妻孥略舉觴。回首山陰酬勸地，應憐鴻雁不成行。
雪作 曾幾
臥聞微霰卻無聲，起看階前又不能。一夜紙窗明似月，多年布被冷于冰。履穿過我柴門客，笠重歸來竹院僧。三白自佳晴亦好，諸山粉黛見層層。
雪晴 曾幾
衾裯一夜冷于冰，雪事心知作得成。自起穴窗看不見，卻來攲枕聽無聲。下牀走報童心喜，開戶驚呼老眼明。晴日垂簷白銀塔，怪奇亦復可憐生。
十二月六日大雪 曾幾
薄晚蓬山下直餘，笑看六出點衣裾。絮飛簾外無縈絆，花落階前不掃除。松鬛垂身全類我，竹頭搶地最憐渠。短檠便可捐牆角，剩有窗光映讀書。
歳盡 曾幾
漏箭更籌日夜催，萬牛不挽白駒回。梅花雪片歳華盡，萱草柳條春鼎來。病裏詩書元不讀，貧中尊俎未嘗開。年光似此真虛擲，請以丹心學死灰。
致仕 曾幾
妻孥挽我奉真祠，老子婆娑正坐誰。受祿功無一毫末，休官事有十年遲。尚容款曲懸車地，絕勝倉皇易簀時。請祝聖人千萬壽，小臣何敢望期頤。
癸未八月十四日至十六夜月色皆佳 曾幾
年年歳歳望中秋，歳歳年年霧雨愁。涼月風光三夜好，老夫懷抱一生休。明時諒費銀河洗，缺處應須玉斧修。京洛胡塵滿人眼，不知能似浙江不。
自號在家衲子 曾幾
絕勝人間萬戶侯，不稱俗士不緇流。又隨拄杖去行腳，未辦把茅來蓋頭。但使宗風嗣龐藴，誰能佛事覺裴休。秖應除卻閑名字，一聽人呼作馬牛。
題東臯 曾幾
市聲俱不聞，野色良可喜。聽公北宅住，還我東臯子。
西崦 曾幾
一重仍一掩，少有外人知。杖屨歸來處，斜陽隱半規。
南埭 曾幾
薫風追晚凉，愛日引朝步。瘦策與青鞋，應知來往路。
北垞 曾幾
不謂蕞爾邦，有此巋然宅。江山自比鄰，風月相主客。
松谿 曾幾
不似居城市，澄湖上有松。日斜人影散，百尺臥蒼龍。
竹塢 曾幾
煙雨百餘年，茅茨數間屋。中有在家僧，蕭然如此竹。
梅坡 曾幾
被雪一枝好，令人雙眼明。未須貪結子，對汝不勝清。
蘭畹 曾幾
深林以薌名，花木不知數。一點無俗氛，蘭芽在幽處。
叢桂 曾幾
行攀叢桂枝，坐息叢桂影。王孫胡不歸，歳晏雪霜冷。
海棠洞 曾幾
玉頰酒潮紅，醉頭扶不舉。杜老豈無詩，應爲六丁取。
柔桑陌 曾幾
南陌綠成陰，園林正春老。能令蠶事辦，更遣鴞音好。
梨花原 曾幾
酒渴上安市，甘寒爲解圍。鵝兒黄不見，空見鷺鷥飛。
柑子園 曾幾
小摘亂青黄，開嘗馥香氣。持比千戶封，真成敗人意。
山齋 曾幾
頗知藏曲折，故作小崢嶸。一穟香已過，半山雲正横。
泛宅 曾幾
薌林新賜宅，春水向鷗前。不是蕭何第，元非范蠡船。
上饒方君小倅官而不婚宦居偏戶間靜無官宦之事舍後梯城而上即棚爲亭盡得溪山之勝名之曰快哉爲作四小詩以快哉此風爲韻  其一 曾幾
簿書苦沈迷，世俗嗟迫隘。不如溪山上，風至取一快。
上饒方君小倅官而不婚宦居偏戶間靜無官宦之事舍後梯城而上即棚爲亭盡得溪山之勝名之曰快哉爲作四小詩以快哉此風爲韻  其二 曾幾
掾曹官事了，載取麴生來。得酒且歡喜，俗氛安在哉。
上饒方君小倅官而不婚宦居偏戶間靜無官宦之事舍後梯城而上即棚爲亭盡得溪山之勝名之曰快哉爲作四小詩以快哉此風爲韻  其三 曾幾
從容吏隱間，游戲僧俗裏。孤月浪中翻，吾心正如此。
上饒方君小倅官而不婚宦居偏戶間靜無官宦之事舍後梯城而上即棚爲亭盡得溪山之勝名之曰快哉爲作四小詩以快哉此風爲韻  其四 曾幾
偪仄何偪仄，官居塵土中。高城與隔盡，惟有一溪風。
遺直堂  其一 曾幾
三孔吾渭陽，猶及見仲叔。堂堂舍人公，再拜但喬木。
遺直堂  其二 曾幾
長身一庭中，勁氣九霄上。思公立朝時，澟澟不可向。
遺直堂  其三 曾幾
策登董相科，賦作長卿語。劉牢出外甥，愧我不如古。
遺直堂  其四 曾幾
老柏蜀人愛，甘棠召南思。領客清樾下，作詩詠歌之。
遺直堂  其五 曾幾
元祐幾閱歳，諸公一無遺。吾舅典型在，神明力扶持。
遺直堂  其六 曾幾
柏葉松其身，在時公手植。雜樹誰所栽，一錢初不直。
同官皆和復次韻  其一 曾幾
蒼官可長雄，餘子皆季叔。所以吾外家，深栽後彫木。
同官皆和復次韻  其二 曾幾
高標何許看，小閣有時上。烈風知人懷，柯葉盡西向。
同官皆和復次韻  其三 曾幾
孔父昔所遊，父老不能語。文章翠珉上，如此樹高古。
同官皆和復次韻  其四 曾幾
寂寞西州路，淒凉渭陽思。敢不酷似舅，蒼官實臨之。
同官皆和復次韻  其五 曾幾
大廈要直木，郢斤棄如遺。一朝諫省上，王魏不支持。
同官皆和復次韻  其六 曾幾
華屋落山丘，悲歌詠曹植。故有主林神，百年依正直。
玉井 曾幾
茗飲貴石泉，江流亦其亞。甘寒如此井，未肯出汝下。
碧蘆潨 曾幾
春風桃李蹊，學語鳥相喚。不可無寒蘆，汀洲下鳧雁。
通幽花徑 曾幾
一徑夾青葱，無人到幽處。花發曉鶯啼，欣然得佳趣。
虎川 曾幾
嘯壑有於菟，吹波作奇字。川上雪髯翁，文章政相似。
放魚磯 曾幾
一絲公不掛，釣餌也憐渠。舊日垂竿地，臨流只放魚。
三老亭 曾幾
華髪累朝人，蒼髯幾時樹。政恐郢斤尋，明堂要材具。
題摘蔬亭 曾幾
幽畦小雨餘，一一錦繡段。春日細春盤，懸知咄嗟辦。
題退軒 曾幾
求名恐顛隮，求道戒進取。誰知郤行人，可以超萬古。
題無熱軒 曾幾
一溪喬木陰，六月火雲冷。門外有行人，寒泉思汲井。
寄軒 曾幾
人皆愛吾廬，燭理均是寓。未辦山林居，聊依佛僧住。
企疏堂 曾幾
薌林未置身，泛宅先入手。二疏歸來時，能似今日否。
羃翠庭 曾幾
群木上參天，清陰併爲一。炎曦無路來，不廢風月入。
醉石 曾幾
冷石磨青瑤，客至相與飲。醉倒不用扶，真成一高枕。
墨坳 曾幾
有水碧于天，玄雲滃然起。定是臨池人，一沐管城子。
駕月橋 曾幾
伐木梁清淺，扶藤日幾回。嫦娥與牛女，昔日度橋來。
過花橋 曾幾
溶溶水拍隄，了了花隔岸。不著小橋通，令人方寸亂。
歸來橋 曾幾
安車過橋時，童稚皆喜舞。題柱作歸來，元無長卿語。
廿一兄以手和四清香見餉用心清聞妙香爲韻成五小詩  其一 曾幾
微雨久逾潤，禪房低復深。下帷香一縷，收盡向來心。
廿一兄以手和四清香見餉用心清聞妙香爲韻成五小詩  其二 曾幾
花覆春風殿，爐薫上紫清。舊時香案吏，趺坐對煙明。
廿一兄以手和四清香見餉用心清聞妙香爲韻成五小詩  其三 曾幾
不屬蔚宗傳，又非知見薰。從來香一瓣，只許自聞聞。
廿一兄以手和四清香見餉用心清聞妙香爲韻成五小詩  其四 曾幾
擬去竹塢間，煎茶炷新料。從容二士談，領會一語妙。
廿一兄以手和四清香見餉用心清聞妙香爲韻成五小詩  其五 曾幾
老柏參深水，封題遠寄將。發奩知長者，閉閤自調香。
李商叟秀才求齋名于王元渤以養源名之求詩  其一 曾幾
自古詞林枝葉，皆從根柢中來。萬卷須窺藏室，一塵莫點靈臺。
李商叟秀才求齋名于王元渤以養源名之求詩  其二 曾幾
老杜詩家初祖，涪翁句法曹溪。尙論淵源師友，他時派列江西。
李商叟秀才求齋名于王元渤以養源名之求詩  其三 曾幾
學問直須富有，文章政要深藏。玉在山中輝潤，蘭生林下芬芳。
廣南韓公圭舶使致龍涎香三種數珠一串戲贈  其一 曾幾
千里傳聞陸凱，一枝遠寄梅花。虎節無煩驛使，龍涎走送寒家。
廣南韓公圭舶使致龍涎香三種數珠一串戲贈  其二 曾幾
花氣薫肌郁郁，貫珠入手纍纍。想見范公和處，絕勝乃祖偷時。
黄嗣深尚書自仰山來惠茶及竹薰爐 曾幾
茗椀中超舌界，薫爐上悟香塵。坐我集雲峰頂，對公小釋迦身。
黄嗣深尚書見訪 曾幾
騎氣初占客至，履聲忽報公來。不亂空庭鳥雀，何妨滿席塵埃。
乞梅曾宏甫二首  其一 曾幾
尋梅不惜上南坡，傍險衝泥奈老何。寂寞僧窗禪榻畔，好枝還解送人麽。
乞梅曾宏甫二首  其二 曾幾
臘前臘後無非雪，溪北溪南併是梅。知有家山難覓路，敢煩健步送春來。
覓梅 曾幾
欲尋梅去不禁寒，宜著書籤研滴間。聞道南坡開似雪，略分疏影到茶山。
消梅花 曾幾
未見枝間著子初，聞名已療渴相如。花肌自是冰和雪，那得生兒不似渠。
黄香梅 曾幾
雪裏何人作道装，冰綃重疊色鵝黄。染時定著薔薇露，雨洗風吹故自香。
尋梅至楊家見數株盛開 曾幾
芒鞋竹杖尋梅去，只有香來未見花。村北村南行欲徧，數株如雪小民家。
落梅 曾幾
玉頰香肌委塵土，雪魄冰魂無處所。一年春事頓成空，不必飄零似紅雨。
墨竹梅 曾幾
的皪江梅竹外枝，能将幻法轉生機。憑君莫作風垂綠，便恐飄零學雪飛。
水芭蕉 曾幾
寒泉中有小崢嶸，種得芭蕉積漸成。一葉似抽人不見，坐窗頭白眼猶明。
鄭侍郎家瑞香花盛開而未賞戲贈二首  其一 曾幾
瑞香花發去年枝，愜對君家白玉池。複幕重簾開欲徧，馨香少有外人知。
鄭侍郎家瑞香花盛開而未賞戲贈二首  其二 曾幾
移春小檻綠樽前，記得花頭數尺圓。傳語鄭荘修故事，錦薰籠畔過年年。
諸公次韻予復次韻二首  其一 曾幾
瑣瑣紅英密綴枝，春風春物不差池。諸君但辦樽前去，昨夜燈花報客知。
諸公次韻予復次韻二首  其二 曾幾
梅花過後杏花前，嫩蕊装成一蓋圓。惱亂春風爲渠了，幽香破睡有明年。
曾宏甫見過因問訊鞓紅花則云已落矣驚呼之餘戲成三首  其一 曾幾
茶山老子竟成癡，漫說尋芳去不遲。浪蕊飄殘猶自可，名花落盡不曾知。
曾宏甫見過因問訊鞓紅花則云已落矣驚呼之餘戲成三首  其二 曾幾
不令老眼看鞓紅，豈是青春不負公。尚有揚州風物在，亦防此段併成空。
曾宏甫見過因問訊鞓紅花則云已落矣驚呼之餘戲成三首  其三 曾幾
南渡年來兩鬢霜，牡丹芍藥但他鄉。即從江水浮淮水，便上維揚向洛陽。
置酒簽廳觀荷徐判官攜家釀四首  其一 曾幾
綠水波深欲上堦，紅蕖香動要傳杯。幕中自有兩佳客，又載青州從事來。
置酒簽廳觀荷徐判官攜家釀四首  其二 曾幾
鄣日青圓自擁堦，縐風綠凈可添杯。被花惱處君知否，羅襪凌波笑不來。
置酒簽廳觀荷徐判官攜家釀四首  其三 曾幾
白白紅紅花映堦，高高下下葉成杯。嬌嬈似不禁長夏，故就團圞扇影來。
置酒簽廳觀荷徐判官攜家釀四首  其四 曾幾
休看紅藥詠翻堦，極目荷花照酒杯。靜濯明妆何所待，風標公子遠飛來。
謝送蠟梅二首  其一 曾幾
天将何物染江梅，白玉花成栗玉開。一種暗香全似舊，小罌和雪送春來。
謝送蠟梅二首  其二 曾幾
化工團蠟作寒梅，絕勝牛酥點滴開。不是前村深雪裏，蜜蜂應認暗香來。
鄭侍郎送蠟梅次韻三首  其一 曾幾
折來梅與句爭清，強和餘音本不能。欲向都官論一字，略無佳處似詩僧。
鄭侍郎送蠟梅次韻三首  其二 曾幾
小瓶梅映短檠燈，幽興何人似我能。枉沐歌詞無用處，維摩詰是在家僧。
鄭侍郎送蠟梅次韻三首  其三 曾幾
江梅難以蠟妆成，女手雖工未必能。香氣惱人眠不著，若爲學得定中僧。
曾宏甫餉溪山堂南坡胯新茶 曾幾
溪山寶胯能分我，不但禪房破睡魔。便覺胸中有丘壑，免教辛苦上南坡。
衢僧送新茶 曾幾
齋腸得飽又逐去，午夢欲成還喚回。定是僧家不堪此，滿匳青箬送春來。
紹興帥相公遺小春新茶且折簡云對瑞香啜之大勝暖帳中飲羔兒酒也小詩兩絕以謝  其一 曾幾
打門将軍得人驚，十月茶牙照眼明。漏泄春光凌雪色，柳條萱草太遲生。
紹興帥相公遺小春新茶且折簡云對瑞香啜之大勝暖帳中飲羔兒酒也小詩兩絕以謝  其二 曾幾
酒壓羔兒雪煮茶，紅羅斗帳錦籠花。中書堂上權衡手，小物勤公定等差。
啜建溪新茗李文授有二絕句次韻  其一 曾幾
北焙今年但取陳，草芽過了二分春。爲君湔洗丁坑後，寶胯雲團一樣新。
啜建溪新茗李文授有二絕句次韻  其二 曾幾
壑源今日爲君傾，可當杯盤瀉濁清。未到舌根先一笑，風爐石鼎雨來聲。
謝宜春宰黄時舉惠冬筍二首  其一 曾幾
此君老去猶停雪，稚子生來亦耐寒。記得長蔬山谷老，三珍錯落粲同盤。
謝宜春宰黄時舉惠冬筍二首  其二 曾幾
竹底春從雪底歸，煩君抱送玉嬰兒。白頭無復迎船喜，只供江魚作許悲。
謝路憲送蟹 曾幾
從來歎賞內黄侯，風味尊前第一流。秖合蹣跚赴湯鼎，不須辛苦上糟丘。
食淮白魚二首  其一 曾幾
十年不踏盱眙路，想見長淮屬玉飛。安得玻瓈泉上酒，藉糟空有白魚肥。
食淮白魚二首  其二 曾幾
帝所三江带五湖，古來修貢有淮魚。上方無復蠙珠事，玉食光輝郤要渠。
食酥二首  其一 曾幾
貢包分自浙西東，函谷金城在眼中。泛酒煎茶俱愜當，滿前臘雪化春風。
食酥二首  其二 曾幾
土酥絕類穆家兒，好著崔家飣坐梨。如夢甘寒千百顆，雪肌相伴出關西。
食楊梅三首  其一 曾幾
年年梅裏見諸楊，火齊堆盤更有香。風味十分如荔子，何妨盛著絳紗囊。
食楊梅三首  其二 曾幾
一月如繩雨瀉簷，只言新竹漸多添。豈知政負幽人腹，不放楊梅蜜樣甜。
食楊梅三首  其三 曾幾
饒陽接種江南少，越上楞梅天下無。梅熟應同兒輩喫，有兄八十住東吳。
食牛尾貍 曾幾
生不能令鼠穴空，但爲牛後亦何功。不如醉臥糟丘底，猶得聲名異味中。
謝寄端硯四首  其一 曾幾
我居南楚君南越，遣騎持書致石泓。未識松煤先一笑，向人鴝鵒眼能明。
謝寄端硯四首  其二 曾幾
名聲藉甚端溪硯，何況珍材琢下碞。兔穎麝煤俱愜當，使君裁鑒果超凡。
謝寄端硯四首  其三 曾幾
治中長嘯得石硯，乞與衰翁一笑開。小試松煤便終日，必知渠是下碞來。
謝寄端硯四首  其四 曾幾
管城子挾秋霜氣，絳縣人含松壑風。不是端溪石居士，分甘棄置一生中。
謝鄭侍郎餉酒二首  其一 曾幾
尊中政爾空空然，忽有一壺來眼邊。君知情快何所似，石澗怒流深夜泉。
謝鄭侍郎餉酒二首  其二 曾幾
鳴鞭走送徒紛然，開嘗政足甜中邊。甘辛未省有如許，氣壓爛柯山下泉。
家釀酒鄉四首  其一 曾幾
惡懷種種占胸次，俗物紛紛遮眼邊。知有醉鄉無路入，竹渠昨夜響山泉。
家釀酒鄉四首  其二 曾幾
酒泉郡郭果何在，校尉兵廚安足求。即使愁城攻得破，策勳當拜醉鄉侯。
家釀酒鄉四首  其三 曾幾
醉鄉即是無何有，歡伯相招歸去休。全以箇中爲境界，更于底處覓温柔。
家釀酒鄉四首  其四 曾幾
醉鄉論石仍論斗，如此山重水複何。我覺去人殊不遠，從來杯勺不能多。
讀書四首  其一 曾幾
黄卷中人最起予，病來相對卻成疏。新凉試傍青燈看，猶有飛蚊小未除。
讀書四首  其二 曾幾
童子區區攻一藝，老生汲汲事三餘。偶然領會忘言處，只有淵明解讀書。
讀書四首  其三 曾幾
朝游夕泳一窗書，只要今吾勝昔吾。未識此間真氣味，直緣聖處少工夫。
讀書四首  其四 曾幾
勿謂微言久絕絃，六經正用此心傳。假令壞壁無餘燼，日月堂堂故麗天。
校書戲成 曾幾
舊時天祿校書郎，習氣薰人老未忘。可笑當窗楮生面，郤成宫額半塗黄。
病起始浴二首  其一 曾幾
無數塵埃一病身，不蒙湔拂幾經旬。政須皁莢相料理，可笑梁州陰子春。
病起始浴二首  其二 曾幾
欲著牀頭澣濯衣，汗流成雨垢成泥。呼兒爲我供湯事，今日身輕好杖藜。
雪後月窗戲題 曾幾
青女翻空一笑開，天花散盡更徘徊。嫦娥相與有瓜葛，也向讀書窗下來。
題陸務觀草堂 曾幾
草堂人去客來遊，竹筧泉鳴山更幽。向使經營無陸子，殘僧古寺不宜秋。
人日 曾幾
雪意垂垂體不佳，十年人日寄天涯。老來只有窮相守，忍使奴星結柳車。
寒食日誦老杜示宗文宗武詩寄二子 曾幾
衰年寒食又清明，欹枕詩成字不成。欲寄宗文與宗武，一春風雨大江横。
春晴 曾幾
莫春已辦曾點服，急雨又墊林宗巾。一晴政爲吾輩設，速載家釀羞廚珍。
己巳歳夏旱大熱睡起偶成  其一 曾幾
年年暑去皆有期，今年暑去何遲遲。不知搖敗幾團扇，得到西風吹面時。
己巳歳夏旱大熱睡起偶成  其二 曾幾
青天無雲日亭午，群巫禱祈且呼舞。老夫饒睡昏昏然，鼻息如雷汗如雨。
夏夜聞雨 曾幾
凉風急雨夜蕭蕭，便恐江南草木彫。自爲豐年喜無寐，不關窗外有芭蕉。
久雨 曾幾
小雨飛空十日餘，苔錢稱意上階除。芒鞋不踏門前路，坐聽嘔啞過竹輿。
道中遇雨 曾幾
客子祈晴意未公，林間布穀勸春農。雨師若有分風手，留取車輪一道通。
鄭顧道衝雨見過 曾幾
荷橐臨門門未開，多泥窮巷遍蒼苔。始知猶勝杜陵老，舊雨客來今亦來。
九日二首  其一 曾幾
尊前韻度落烏紗，卻是西風識孟嘉。當日龍山無數客，問誰整整復斜斜。
九日二首  其二 曾幾
儋耳重陽菊滿頭，恰如佳月即中秋。歸來唱著中原句，卻道黄花蝶也愁。
雪晴 曾幾
未快溪橋踏雪心，朝陽已復上遙岑。可憐昨夜瓊瑤跡，化作春泥尺許深。
鳳凰臺 曾幾
簫聲無復到層臺，畫棟空餘燕雀來。我是鳳凰池上客，等閑汀鷺莫相猜。
疏山一覽亭 曾幾
青雲梯盡得朱欄，不但令人六月寒。無限江南好山水，菴摩勒果掌中看。
鳴水驛 曾幾
一道溪流百轉深，挼藍如色珮如音。青蔬幾葉來何處，知有幽人底事尋。
次奄中二陸韻 曾幾
問石尋泉到竹齋，木犀花盡菊花開。老僧有約君知否，乘興前村雪裏來。
遊張公善權二洞四首  其一 曾幾
此邦勝處名天下，今日爭來入眼中。笻杖一枝舟一葉，山行衝雨水衝風。
遊張公善權二洞四首  其二 曾幾
縵纓乳蓋張公洞，風馭雲軿定不無。勿以衰翁作生客，舊時相識選仙圖。
遊張公善權二洞四首  其三 曾幾
自疑身是洞中仙，才出張公又善權。只道石田無用處，種成玉粒至今傳。
遊張公善權二洞四首  其四 曾幾
善權石状說不盡，怪怪奇奇驚倒人。大屋脩廊巖下路，凄風冷雨洞中春。
禽聲四首  其一 曾幾
勸我行沽聒晝眠，看人爛醉買江天。興來亦欲提壺去，未有蘇公乞酒錢。
禽聲四首  其二 曾幾
幽禽竟日引圓吭，脱袴催人有底忙。不但春天無衣著，凄風冷雨絕須防。
禽聲四首  其三 曾幾
春泥滑滑強知時，野日荒荒已露機。政與鵓鳩同一律，朝來喚得阿姑歸。
禽聲四首  其四 曾幾
有酒如淮肉如坻，何如麥飯滑流匙。但看此物豐登日，即是儂家快活時。
三衢道中 曾幾
梅子黄時日日晴，小溪泛盡卻山行。綠陰不減來時路，添得黄鸝四五聲。
途中二首  其一 曾幾
鵓鳩晴雨報人知，更問農家底事宜。村落泥乾收麥地，稻田水滿插秧時。
途中二首  其二 曾幾
小麥青青大麥黄，新蠶滿箔稻移秧。綠陰馬倦休亭午，芳草牛閑臥夕陽。
痁病  其一 曾幾
誰言似病元非病，一日之間行四時。不用文殊來問疾，箇中實怕有人知。
痁病  其二 曾幾
老身危似草頭露，疾勢來如江上潮。寒熱自無安著處，不然何以脫今朝。
詩催 曾幾
練裙染翰初不惜，布袋寫真殊未來。併作山房一奇事，臨岐更著小詩催。
道逢王左丞不及避謝之二首  其一 曾幾
西風黄葉北門街，有句無人爲翦裁。衝突前驅公會否，要求一語定敲推。
道逢王左丞不及避謝之二首  其二 曾幾
黄童白叟趁虛回，左轄車前撥不開。記得綠槐陰御路，萬人辟易繡鞌來。
獨步小園四首  其一 曾幾
江梅落盡紅梅在，百葉緗梅賸欲開。園裏無人園外靜，暗香引得數蜂來。
獨步小園四首  其二 曾幾
只道江梅發不遲，最先零落使人悲。從今穠李花千樹，未抵前村雪一枝。
獨步小園四首  其三 曾幾
誰将山杏臙脂色，來作江梅玉頰紅。但得暗香疏影在，不妨妝面對春風。
獨步小園四首  其四 曾幾
山衣重疊六銖輕，淡拂槐花染不成。報答春工選何物，鵝兒黄酒十分傾。
書陸務觀所藏阿羅漢像一軸 曾幾
大阿羅漢十有六，一一騰空見人足。手持貝葉坐禪林，稱不動尊惟我獨。
送李商叟秀才還臨川 曾幾
一春霧雨暗溪山，城北城南斷往還。政是晴時君又去，望君煙艇有無間。
題天衣寺 曾幾
布襪青鞋踏欲無，登山臨水未成疏。十峰雙澗天衣寺，萬壑千巖總不如。
再題天衣寺 曾幾
畫舫珠簾出繚牆，天風吹到芰荷鄉。水光入座盃盤瑩，花氣侵人笑語香。
再過翠屏 曾幾
蠻荒乃有此巑岏，石黛因依碧玉寒。須信佳山如絕色，憑誰貌取一生看。
求李生畫山水屏 曾幾
乞君山石洪濤句，來作圍牀六幅屏。持向嶺南煙雨裏，夢成江上數峰青。
書左舉善秀才乞米圖 曾幾
乞米魯公書作帖，睎顔處士畫成圖。若教渾似侏儒飽，還有流傳翰墨無。
書徐明叔訪戴圖 曾幾
小艇相從本不期，剡中雪月並明時。不因興盡回船去，那得山陰一段奇。
乞貓二首  其一 曾幾
春來鼠壤有餘蔬，乞得貓奴亦已無。青蒻裹鹽仍裹茗，煩君爲致小於菟。
乞貓二首  其二 曾幾
江茗吳鹽雪不如，更令女手綴紅𢄼。小詩卻欠涪翁句，爲問銜蟬聘得無。
木魚戲成 曾幾
緣木求魚卻得魚，擊鮮日日向齋盂。可憐鉤掛濠梁上，大勝馮驩每食無。
怪石 曾幾
眼前突兀見此石，怪怪奇奇俱可人。爲問何如潘騎省，世間妍醜本非真。
竹奴 曾幾
霧帳桃笙晝寝餘，此君那可一朝無。秋來冷落同班扇，歳晚温柔是錫奴。
綠毛龜 曾幾
若爲介物成毛物，顔色挼藍省見稀。定是多生捕魚子，至今猶著綠蓑衣。
白龜 曾幾
一種龜兒玉雪然，故人爲寄小如錢。會當放汝江湖去，小住盆池慰眼前。
荔子六言 曾幾
蕉葉定成噲伍，梅花應愧盧前。金谷危樓魂斷，白州舊井名傳。
絕句 曾幾
自公退食入僧定，心與香字俱寒灰。小兒了不解人意，正用此時持事來。
讀呂居仁舊詩有懷其人作詩寄之 曾幾
學詩如參禪，慎勿參死句。縱橫無不可，乃在歡喜處。又如學仙子，辛苦終不遇。忽然毛骨換，正用口訣故。居仁說活法，大意欲人悟。常言古作者，一一從此路。豈惟如是說，實亦造佳處。其圓如金彈，所向若脫兔。風吹春空雲，頃刻多態度。鏘然奏琴筑，間以八珍具。人誰無口耳，寧不起欣慕。一編落吾手，貪讀不能去。嘗疑君胸中，食飲但風露。經年闕親近，方寸滿塵霧。足音何時來，招喚亦云屢。賤子當爲君，移家七閩住。
剡溪竹紙三首  其一 曾幾
會稽竹箭東南美，來伴陶泓住管城。可惜不逢韓吏部，相從但說楮先生。
剡溪竹紙三首  其二 曾幾
會稽竹箭東南美，化作經黄紙疊層。舊日土毛無用處，剡中老卻一溪藤。
剡溪竹紙三首  其三 曾幾
會稽竹箭東南美，研席之間見此君。爲間溪工底方法，殺青書字有前聞。
放猿 曾幾
孤猿鎖檻歲年深，放出城南百丈林。綠水任從聯臂飲，青山不用斷腸吟。
過水東 曾幾
出郭市聲遠，過溪山色多。稻畦春雨足，野水晚迎波。客自無軒冕，今誰在澗阿。相逢不相識，歸去夢松蘿。
三霄亭和韻 曾幾
新亭崛起最高峰，無數遙岑翠掃空。恐有謝公留屐齒，爲聞摩詰畫屏風。倚江楊柳自高下，照水杏花能白紅。正欠渭川千畝竹，清陰分借賴鄰翁。
寄空同山中道士 曾幾
昨夜清霜重，念此山中客。落葉聚堆牀，暗蟲吟敗壁。泬漻天宇肅，疏林風瑟瑟。曳杖掛詩瓢，悠然適所適。息心歸冥漠，山深萬籟寂。散髪排天闥，叱咤鞭龍脊。何時共采藥，相與對晨夕。月夜供洪崖，嘯吟鏗金石。
蟹 曾幾
舊交髯簿久相忘，公子相從獨味長。醉死糟丘終不悔，看來端的是無腸。
糟蟹 曾幾
風味端宜配麯生，無腸公子藉糟成。可憐不作空虛腹，尚想能爲郭索行。張翰蓴鱸休發興，洞庭蝦蟹可忘情。君看醉死真奇事，不受人間五鼎烹。
錢仲修餉新蟹 曾幾
開奩破殻喜新黄，此物移來所未嘗。一手正宜深把酒，二螯已是飽經霜。橫行足使班寅懼，乾死能令瘧鬼亡。畢竟爬沙能底事，祇應大嚼慰枯腸。
贈王明清 曾幾
吾宗擇婿得羲之，令子傳家又絕奇。甥舅從來多酷似，弟兄如此信難爲。
題意大師房 曾幾
頭白高僧心已灰，石菖蒲長水蕉開。莊嚴茗事爐煙起，不用關防俗子來。
長淮有感 曾幾
目送長淮去不回，登臨萬感集層臺。波間定有隋渠水，曾向大梁城下來。
寄許子禮 曾幾
草堂竹塢閉門中，吏部持身有古風。老去一麾還作病，歸來四壁又成空。今朝札翰如無恙，舊日詩書卻未窮。拭目看君進明德，乃兄事業付天公。
贈外甥呂祖謙 曾幾
昔別溪南寺，奇龐總角兒。傳聞不好弄，賸喜更能詩。絃術真吾道，躬行是汝師。掖垣家學在，何以徧參爲。
將適台州 曾幾
風林何許著驚禽，惟有台州舊所臨。避地妻孥雖在眼，藏山文字卻關心。維揚大將金城固，建業名臣天槧深。說與單于歸去好，長淮邊是殺胡林。
冬 曾幾
歲事空餘數行曆，年勞繞得幾篇詩。猶慳雪片下彌隴，已放梅花開滿枝。便是東風來解凍，春盤生菜屬群兒。
寄空禪師 曾幾
江西句法空公得，一向逃禪挽不回。深密伽陀妙天下，無人知道派中來。
海棠 曾幾
空谷嫣然笑靨開，春風元自蜀山來。少陵忘卻渾閑事，更有離騷忘卻梅。
水仙花 曾幾
坐令簪一枝，蛾眉淡初掃。笑弄黄金盃，連臺盤拗倒。
山礬 曾幾
青雲葉底雪花繁，只與田家插髻鬟。不枉涪翁初着句，能令大士久開顔。
石菖蒲 曾幾
窗明几凈室空虛，盡道幽人一事無。莫道幽人無一事，汲泉承露養菖蒲。
芭蕉 曾幾
以此葉陰涼，代彼青瑯玕。但恐本質脆，不堪期歲寒。
薺 曾幾
盤餐到野薺，曳杖閑挑根。幽人此味熟，俗子誰知津。微物經品題，便作席上珍。
把酒思閑事二首  其一 曾幾
把酒思閑事，春愁誰最深。乞錢羈客面，落第舉人心。月下低眉立，燈前抱膝吟。憑君勸一醉，勝與萬黄金。
把酒思閑事二首  其二 曾幾
把酒思閑事，春嬌何處多。試鞍新白馬，弄鏡小青娥。掌上初教舞，花頭欲按歌。憑君勸一醉，勸了又如何。
晚春酒醒尋夢得 曾幾
料合同惆悵，花殘酒亦殘。醉心忘老易，醒眼別春難。獨出雖慵懶，相逢定喜歡。還攜小蠻去，試覓老劉看。
投壺 曾幾
連朝賜沐吏功休，請以陶壺竹矢投。整整斜斜森劍戟，紛紛藉藉委戈矛。坐人各自慶多馬，老子不惟輸一籌。中否何關興廢事，天公應解笑齊侯。
投壺全中戲成 曾幾
寸心只在所投中，出手何曾一箭空。不作秋風鋪落葉，端如春草種成叢。旁觀詎敢當勍敵，俯拾無勞命短童。說與妻孥須辦取，如山酒肉賀全功。
次韻陳魯山正字社日同西湖  其一 曾幾
昔在兒童歲，湖山入眼新。只今餘白髪，何以報青春。日暖繁遊子，年豐樂社神。諸公勤載酒，四事每參辰。
次韻陳魯山正字社日同西湖  其二 曾幾
鬢髪垂領白，塵埃迎面紅。相從林下寸，一洗水邊風。寫物詩無敵，蠲愁酒有功。夕陽應更好，可惜在城中。
郡齋偶成 曾幾
臥病江東久，饑驅強作官。年豐雙雪鬢，心事一蒲團。簾影垂晝寂，竹陰生夏寒。無人知老子，於此有餘歡。
觀四種梅  其一 曾幾
花信風從底處來，水邊探得一枝開。箯輿日日溪南北，看盡江梅看臘梅。
觀四種梅  其二 曾幾
斬新梅蕊破東風，一樹鵝黄一樹紅。不着鉛華元自好，未妨時世略相同。
舟中 曾幾
灘聲送我入嚴州，過得州來水漫流。一夜好風潮信早，滿船明月荻花秋。
江漲 曾幾
霧裏江流欲到天，旅人合眼夢歸船。雨聲竹屋曉來急，誤喜全家蓬底眠。
聞禽聲有感 曾幾
寂寂禪房閉，陰陰夏木繁。坐聞幽鳥語，勝與俗人言。脫袴高低樹，提壺遠近村。汝曹知底事，獨與子規論。
雪臺 曾幾
白晝俯層臺，千山萬山月。若不犯高寒，安知此奇絕。
有山堂 曾幾
江南家家窗，何處無遠岫。唯有謝玄暉，眼中揖其秀。
歲寒亭 曾幾
飽霜猶鬰葱，立雪故清潤。下有老成人，持心以相印。
白鶴亭 曾幾
蕭散霖林下風，霜毛極清潤。爲問載高軒，何如弄閑影。
湖州張公濟仰高亭 曾幾
苕溪霅溪磨青銅，南山北山無數峰。不知當用幾錢買，羅列乃在君窗中。屬官屬私置莫問，但辦一榻眠清風。煙波釣徒定乃祖，儻有漁舟吾請從。
寓軒 曾幾
故國例卜宅，他鄉多惜居。短長三萬日，何處是吾廬。
句  其一 曾幾
地靈得南徐，天險稱此固。
句  其二 曾幾
僧居負高青，佛閣俯深翠。
句  其三 曾幾
斫雪流膏乃如許，也容石蟹趁時新。
句  其四 曾幾
使君領客未經旬，更以蝤蛑作小春。
句  其五 曾幾
新如月出初三夜，清似茶烹第一泉。
句  其六 曾幾
一天倒影澄秋色，萬頃波浮浸月華。
句  其七 曾幾
手自栽培千個竹，身常枕籍一牀書。
句  其八 曾幾
餘子不足數，此君何可無。
句  其九 曾幾
不堪相背處，何況獨歸時。
句  其一○ 曾幾
摸金千騎去，埋玉幾人歸。
句  其一一 曾幾
斷崖韋偃樹，小雨郭熙山。
句  其一二 曾幾
借我以一鑑，餉公無兩瓻。
句  其一三 曾幾
可惜不當梅蕊破，幽香合在弟兄間。
句  其一四 曾幾
紅皺解羅襦處，清香開玉肌時。
句  其一五 曾幾
猩血染羅欣入手，冰肌飲露欲濡唇。
存目 曾幾
詩題：蘆溝橋全詩：輿馬連年東復西，巨鰲雙脇夾青猊。荷旃食肉無非命，憔悴相如不敢題。
題淡山巖 盛某
黄公丘壑人，閱遍山水奇。晚觀淡巖作，獨許天下稀。我初頗未信，及到乃愧之。偉茲過奇特，驟睹心驚疑。神靈藴幽秘，無乃弗許窺。捫苔漸深入，歡愕不自持。穹窿但一石，轇轕周四維。廣容千人騶，高建五丈旂。巨勢裂地軸，虛窗豁天扉。森然萬幕張，鬰若曾雲垂。危磴過別洞，絕壁浮煙霖。幽房瞰窈窕，屏榻如礱治。雲霞起坐隅，翠嵐著人衣。頓覺從來山，榛莽翳土埠。化石事茫昧，驅蛇知是非。井臼儼遺處，芝田留舊畦。云昔隱仙宅，此理固亦宜。元柳跡不到，隱顯當有時。憶我半紀前，已與茲山期。了然蘭臺夢，宛渡瀟江湄。今來恍如昨，始悟非人爲。寧嗟擯幽邈，持爾足自怡。無窮軒冕客，有幾能遊斯。天應出此境，以慰遐荒悲。
句 黄琚
長虹吸盡兩潮水，赤鑑粧成萬頃田。
定光南安巖 方開之
天下名山饒洞穴，不似南安最奇絕。一峰突兀上干天，十二子孫旁就列。上有虛窗透碧霄，夜分明月歸巖腹。
觀高郵寺壁曹仁熙畫水 張表臣
曹生畫手信有神，毫端風雨生奫沄。波濤不合來翻屋，鮫鰐何須欲噬人。湯湯此水勢方割，陽侯鬰怒馮夷搏。鼉擲鯨呿海岳驚，霧塞雲昏光景薄。開元將軍愛驊騮，拳奇滅沒隘九州。時危此物豈易得，寫此尚可銷人憂。末有乃孫畫乃水，逋客見之心欲死。雷奔電擊走中原，魚怖龍愁寧忍視。先生道眼高崑崙，聊將妙語破迷津。中流險絕待舟楫，四海浩蕩須經綸。我生甘作淮海客，身脫垂涎頭雪白。驚心未定畏漰湍，欲覓平波泛家宅。此身端的老江湖，雨笠煙蓑是所圖。他年但飽揚州米，今日寧論甓社珠。
金陵鳳凰臺 張表臣
騎鯨仙伯已凌凌，奈爾三山二水何。地老天荒成脈脈，鳳凰臺上獨來過。
題睢陽雙廟二首  其一 張表臣
張許昭鴻烈，南雷賈共靈。無瑕雙白璧，有曜五華星。懷哲音容在，傷時涕淚零。向來丹鳳闕，猶带犬羊腥。
題睢陽雙廟二首  其二 張表臣
漁陽哭騎滿關東，百戰孤城挫賊鋒。唐室興亡繫公等，九原可作更誰從。
和陳叔易就晁以道求長松 張表臣
暫隱嵩高六六峰，未乘雲氣御飛龍。自餐白石求黄石，更採長松寄赤松。
和楊大年館直詩 張表臣
翰林歷歷侵華蓋，禁掖明明侍紫微。自昔詞臣最清切，帝宸高拱借光輝。
傷胡少汲兵敗 張表臣
還將他年重，作師此日難。傷心閔東道，白首戴南冠。
詩一首 張表臣
射飛何必捐金彈，抵鵲虛煩用夜光。切玉昆吾寧刺豕，斷蛟干越豈刲羊。
八陳圖 張表臣
八陳功成妙用藏，木牛流馬法俱亡。後來識得常山勢，縱有桓溫恐未詳。
琵琶 張表臣
白鴿潛來入紫槽，朱鸞飛去唳青霄。江邊塞上情何限，瀛府霓裳曲再調。漫道靈妃鼓瑤瑟，虛傳仙子弄雲璈。小憐破得春風恨，何似今宵月正高。
青田壺碧筩酒 張表臣
醸憶青田核，觴宜碧藕筩。直須千日醉，莫放一杯空。
婺州山中 張表臣
作畎捉簷卸，呼田欸乃儂。山塘莫車水，梅雨正分龍。
句  其一 張表臣
已乘雲氣翳鳳麟，六百餘歲無斯民。想像璧月何當親，虎頭摩詰俱泯淪。誰其畫者陸仲仁，遠紹乃祖高無倫。
句  其二 張表臣
雲移鳥滅沒，風霽蝶飛翻。
句  其三 張表臣
采玉應求破山劍，探珠仍遣水精奴。
句  其四 張表臣
蛇蛟已盡定飛去，雷電欻驚重下來。
句  其五 張表臣
牀弩天誅韓闥覽，劍鋒神助宋將軍。
句  其六 張表臣
碧藕連根絲不斷，紅蕖著子薏何多。
宿青綏鋪 童蒙
跋涉千千里，我行亦良勤。戒途桂林臘，解轡盱水春。赤石照病眼，紅泉濯征塵。麻姑顧我笑，問別何所因。憶昨罷清江，中興初甲寅。去家十五年，一掃先君墳。未及親舊語，遽隨犬羊奔。幕燕遂如客，月鵲無安村。得官嶠南州，欲訪出世人。禦虎信有命，生還聊一欣。此事姑置之，既往安足論。山神似相憐，靜掃群峰雲。
句 虞祺
留得甘泉作霖雨，白雲來往自無心。
初夏 侯延慶
猥山狹路蔚桑麻，籬落春歸尚有花。雨漲小溪蒲劍短，風回橫隴麥旗斜。
次韻時從事桃花菊 侯延慶
霜郊百草半青黄，寒菊偷春作艷粧。灼灼似誇籬下客，夭夭欲伴禁中郎。玄都道士聞須種，彭澤先生見定狂。莫信化工欺世俗，且將一笑薦彫觴。
詩一首 侯延慶
雲來萬山動，雲去天一色。長嘯兩三聲，天高秋月白。
句 侯延慶
長沙雄富冠江關，百萬樓臺綠柳間。
潭州詩二首  其一 譚申
湘南湘北水悠悠，佳處中間冠十州。楚客離騷收不盡，唐人題跋尚分流。我來江重尋日，景入詩中爲點頭。
潭州詩二首  其二 譚申
祇應清夜夢難成，枕底清流拍岸行。舟泊檻前千櫓靜，水浮江面一樓明。孤鴻往事休勞間，老鶴閑情待與盟。
會諸官韓亭  其一 章元振
我愛韓亭好，文公像逼真。音容雖已往，英概恍如新。
會諸官韓亭  其二 章元振
我愛韓亭好，天遙眼界寬。引觴延勝友，笑語出雲端。
會諸官韓亭  其三 章元振
我愛韓亭好，霜空宿藹收。望中江入海，應有濟川舟。
句 張頡
持節淮堧劇駿奔，扈扶文母入天閽。
句 王亢
地接荆門形勢遠，氣連吳會物華秋。
題北巖院 王觀國
雲巖亂石漱寒泉，通夕泉聲到枕邊。宛似昔年嚴瀨口，五更風雨宿溪船。
句 王觀國
雨昏蘭芷湘君浦，煙鎖滄浪漁父家。
題王宗哲六柳堂 張憲武
六柳先生以道鳴，歸家高伴子真耕。方瞳綠鬢君知否，一片靈臺畫不成。
句 張憲武
萬疊崇崗揖臥龍，一峰圓頂翠連空。
鳳凰山 溫革
慣作山林客，聊遊戲劇場。栗花收作燭，柏子採爲香。且放高情適，都無俗因妨。人間正擾擾，只得叩空王。
句 溫革
鳴琴拂榻此遊衍，作詩何止誇釐牟。
句  其一 李良臣
似是兄弟姓則殊。
句  其二 李良臣
士恥無名字，吾兒早振聲。
句  其三 李良臣
勿貽麟楦笑，千古愧公卿。
句  其四 李良臣
簡州何處景最佳，東溪清絕人最誇。
句  其五 李良臣
侯家榮經山水縣，勝致絕出西南州。
句 姚{殻几=土}
一亭重構冠崇岡，下瞰千巖拱四旁。作意祇圖分野景，凌空因得近天光。銀河入夜侵衣冷，玉桂乘秋泛席香。我輩公餘堪燕集，登臨何必待重陽。
茉莉花 葉廷珪
露花洗出通身白，沈水熏成換骨香。近說根苗移上苑，休慚系本出南荒。
句  其一 葉廷珪
不是妙音生妙指，只緣流水似流泉。
句  其二 葉廷珪
人休清樾摩挲認，鳥泊高枝睥睨看。
句  其三 葉廷珪
幾多雁鶩行間吏，衙退頻來禮釋迦。
句  其四 葉廷珪
戍兵數有流星遞，元白詩筒幸寄將。
句  其五 葉廷珪
道旁曾種萬株松。
句  其六 葉廷珪
名字惟因佛書見，根苗應逐賈胡來。
自題畫像 蔡樞
平生陋質寫難真，畫史揮毫妙入神。瘦似休文寧復健，寒如東野故應貧。塵埃自笑雙蓬鬢，泡影俄驚兩幻身。從此山林皆獨往，定無勳業上麒麟。
漾花池 劉無極
一池春水綠如苔，水上新紅取次開。閑倚東風看魚樂，動搖花片卻驚猜。
句 陳紆
舍法得才傳黼扆，古人馳譽重賢關。
賦新繁周表權如詔亭 陳昂
封典寵巖穴，褒言華日星。其誰盡如詔，何暇更名亭。公昔善教子，家傳惟治經。當年雲榜揭，今日璽書形。籍已貴同省，坐應嘗隔屏。公餘褫簪綍，綵服戲家庭。
句 陳博古
門外海濤奔鐵騎，檻前山背擁金鰲。
剛顯廟 鄭昂
公昔隱居烏石岡，老觀禪師同道場。法主懶安共徜徉，李薛咨參互擊揚。擺脫利欲心清涼，是以能全此至剛。黄巢兵亂來福唐，公力抗之不肯降。欣然引頸齒劍芒，白乳上湧如雪霜。老賊自謂暴無傷，纔殺人半於南方。公無爵位在周行，史臣不書名不彰。後三百年丞相張，夜夢三賢與迎將。翌日遊山登公堂，宛如夢中貌昂藏。再來爲州剡奏章，賜名剛顯烈有光。葺祠爲廟飾棟梁，普與州人奉肴觴。於薦荔丹與蕉黄，歲時來享以爲常。我作銘詩刻其旁，千萬億載死不亡。
柬呂太學禎 邵知柔
當時欲殺尚憐才，奏稿流傳讀轉哀。一寸丹心朝士愕，十分頭白道州回。汴京今日猶豺虎，陵寢多年沒草萊。聖主不勝嘗膽恨，先生無用鶴書催。
柘川漁火 蔣旦
桃浪流香春雨餘，漁燈深夜出溪湄。半篷明滅風生處，數點微茫月上時。影落沙汀鷗夢斷，光搖蘆葦雁棲遲。明朝解纜滄浪外，濯足船頭唱竹枝。
捕虎行 汪襄
西山春暮繁草木，紅白花開映巖谷。朝來猛虎忽留蹤，獵人挾刃爭驅逐。坡平草軟筋力健，目光兩鏡照林麓。吻牙狐兔何足噬，要向川原飽人肉。獵夫鼓勇欲生擒，失利寧虞傷手足。我令壯士八九輩，袒裼而往敢退縮。持戈踴躍皆直前，不顧爪牙加觝觸。於菟怒鬬力已困，白刃紛然刺其腹。不施陷穽設羅網，須臾俄聞就縛束。未踰半晝捷書來，撫掌驚嗟大神速。百夫肩舁向城市，塞巷填街爭縱目。皆云古昔未曾有，不比春山得麋鹿。斑皮愛護輸府，肝膽珍奇競收蓄。吾聞獸之猛者莫如虎，搖尾磨牙肆其毒。一旦力盡勢已窮，血膋反以餉僮僕。乃知剛狠不足恃，仁若騶虞才可錄。虎兮虎兮，曷爲出哉，深山窮谷可以隱而不隱，豈以夫皮爲之災。官有壯土長戟可以捕取爾，爾其亟去無復來。大江雖深亦可渡，縱橫勿礙行人路。
句 吳達老
水流丁字通地脈，人從甲第破天荒。
還靖師草屨 王珉
跣足山行踐綠蕪，道人應念我崎嶇。還將達磨西歸履，暫作王喬羽化鳬。爲愛輕鬆宜踏石，更憐蕭灑勝聯珠。還君舊物君收取，認得拖泥带水無。
舟行吳應求惜春次韻 王珉
弄日嬌雲未肯收，暫憑堤柳繫行舟。數聲杜宇碧山遠，幾片落花春水流。強借酒兵銷別恨，卻因詩債起新愁。嗟予已豎降旗久，寄語將軍好罷休。
和仲長統詩二首  其一 郭印
造化一機，乾坤一殻。死生蟲臂，勝負蝸角。達人於道，混混殊俗。瞽非喪明，刖非卞足。賊生戶牖，禍徵帷幄。聚蟻貪羶，飛蛾赴燭。彈雀以珠，抵鵲以玉。喪精失靈，皆由多欲。命也天齊，愚夫自促。
和仲長統詩二首  其二 郭印
致虛守靜，其術至寡。有相皆虛，無物不可。包藏寥廓，該攝細瑣。出入隱顯，妙用由我。九天匪高，九地匪下。駕鶴周遊，魚魚雅雅。焚蕩三彭，性空真火。大道甚夷，學孝僻左。發車推轅，捨舟搖柂。五金八石，殘生爐冶。
蜀州試闈豋樓西山巍然可愛因用試舉子股肱蕭曹詩肱字韻賦詩一篇呈同舍 郭印
棘闈倦覊束，何異韝上鷹。突兀有高樓，寸目堪遠凝。雨殘空正霽，暑盡秋初澄。西山横一天，奇峰矗層層。素約念樵子，煙霞同曲肱。口腹在塵土，擺脱良未能。嵩岱久隔絕，氛霾尚薫烝。唯有岷峨秀，宇宙誇崚嶒。或悵碧雲合，或瞻紅日昇。危欄朝暮意，拉君時一登。
類試院考校九月十日塔之八級中現寶光楊齊伯有詩記其事亦賦一首 郭印
崢嶸大千界，等是菩提鄉。昆蟲暨草木，各放無邊光。而况佛之覺，靈明亘十方。化身三昧火，骨節金彌剛。纍纍燦五色，珠璣斗斛量。寶傳百世後，伽藍深秘藏。錦官岌浮圖，直上干穹蒼。中有堅固子，示現尤非常。朝來八級內，明燈忽煌煌。胥隸走驚詫，觀者即堵墻。初疑伏螢過，顯沒何微茫。繼如兩星出，左右爭飛揚。是時霽霧歛，若木昇太陽。儻非照耀成，不知果何祥。西南一都會，廣開選士場。定應得奇才，歸美報君王。
臨都試院考校已畢諸公尚恨遺才勉作數語釋其意 郭印
平時參與商，會遇何由緣。相從棘闈中，再見月之弦。歡然臭味合，言笑浩無邊。論事快今古，談玄貫天淵。白袍閲多士，燈窗極精研。所得乃溢數，無路能周旋。躊躇不忍舍，在野恐遺賢。我時職監視，日食亦千錢。一言爲訂正，少逭饕餮愆。譬如滿盤珠，差擇先光圓。又如采美玉，疵瑕終棄捐。兹事既不免，吾心白日懸。群公人中傑，行簉蓬瀛仙。願開取士額，條畫奏上前。
迓帥夜渡廣漢 郭印
負弩迎使車，暮塗頗忽迫。篝火滅還明，羸駑費鞭策。行行漢江漘，月照沙水白。登舟越驚濤，未濟忽欹側。可憐爲升斗，性命鴻毛擲。人生誰貴賤，同是蘧廬客。敢輕千戶侯，願丐五畝宅。歸共老農遊，飲酣歌帝澤。
早行界上迓何使者 郭印
天星半牢落，月窗光冏冏。僮婢寐正酣，四鄰雞犬靜。而我獨何之，倒衣不及整。呵鞭驅蹇驢，霜風破裘領。既無王事敦，又匪奉朝請。窮年憊將迎，功業羞明鏡。相如徒四壁，季子無二頃。何時滌塵纓，農畝迹甘屏。
上李西美制置 郭印
諦觀天地間，物物無非易。有情洎無情，與我固真一。伏羲未仰俯，卦象已先畫。乾坤易之門，神機盡開闢。周文魯仲尼，傳授何太密。古今元共處，心心印空寂。展編韋三絕，門人豈語詰。曾高本愚魯，超然入于室。子思中庸篇，孟軻仁義術。于易初不言，此道皎如日。寥落餘千載，學者空陳迹。條葉競尋採，幾人擷其實。盤根有仙李，靈芽一枝出。衣鉢自家傳，獨智探聖域。契兹三聖書，羹墻面相覿。雅懷親炙願，進退終跼蹐。達人具大觀，胸次吞溟渤。斐章露肝膽，猶愧多言失。儻許接玄談，平生事已畢。
送韓美成都大赴夔帥 郭印
公來雪山重，公去雪山輕。少陵有是語，申言餞公行。公初來蜀時，豺狼浩縱横。剪除二三輩，百獸弭耳驚。坐令坤維地，衆醉稍稍醒。仁風被動植，德澤覃幽明。咸云真使者，有眼未曾經。今將夔子去，方面倚長城。雖分閫外憂，三川難爲情。岷山黯無色，錦水咽無聲。政恐狐貍出，依然擾吾民。鄙夫爲之言，汝曹且靜聽。我公非常人，夷夏知威名。平生活國心，須臾不少寧。天欲靖乾坤，平步公與卿。大攄康濟學，引手援生靈。
送韓美成帥荆南 郭印
何國不生士，汝潁獨多奇。公於輩行中，玉潔了無玼。少年遊宦場，英譽蔚四馳。郎宿爭璀璨，使星勝光輝。去惡如去草，根本須芟夷。就義若就渴，事難必勇爲。姦吏戢猛虎，良民撫嬰兒。髦節已歷試，人訝鋒車遲。遺愛猶在益，去思今滿夔。行行遠荆州，迤邐近丹墀。深嗟鷁首東，孤猿失攀依。愁看巫峽內，江山氣慘悽。但同此邦民，日日誦清徽。它年黄閣下，簪屨或收遺。
送种守 郭印
群峰逶迤來，落處如鼎峙。真仙鑿鹽穴，下引滄溟水。英氣鍾人物，衣冠何濟濟。古來陵陽守，賢哲多卧理。公分一歳符，治譽歘然起。鈴齋清畫閑，山色入簾几。璽書換金淵，要踵前兄美。跨鼇煙雲愁，十日雨不止。聞昔乃祖風，勳業照國史。尺箠鞭羌夷，奇謀付孫子。青雲且遇合，未信朱輪柅。行觀舊物歸，一洗中原耻。
送路守 郭印
道衰世彌隘，俗薄人易驕。一爲居所移，盛氣干雲霄。官曹出已下，俯視如僬僥。崇卑兩懸絕，相望天壤遼。猗歟路漢州，冠纓早彯彯。亨衢快著鞭，壯歳亟乘軺。耘耡矜色盡，茂德日以昭。朅來西南守，揀拔自公朝。侯館賓客富，平湖水竹饒。退食未爲樂，鸞輿萬里遙。赤子拊吾民，良朋遇吾僚。薫然四時春，草木無枯焦。明朝馬首西，秋風更蕭條。當宁方急賢，三旌副旁招。
詩别杜安行赴合州守 郭印
雁水分攜後，懸懸二十秋。世路少青眼，人生易白頭。况復遭亂離，長懷家國憂。是中欲傾倒，一面終無由。君從萬里歸，訪我三日留。寒燈話平生，尊酒相勸酬。喜極感今昔，潸然涕將流。君行駕朱轓，我亦稻粱謀。努力盡此道，全身早歸休。林泉遵素約，杖屨發清游。庶幾踐前言，母俾猿鶴羞。
送董守 郭印
房相風流遠，寥寥四百年。西湖有陳迹，水竹尚蒼然。公來刺是邦，魚鳥亦安全。官閑得放曠，樂事踵前賢。亭臺一增飾，草木發夭妍。瓜期秋風來，歳月驚翩翩。長橋淡孤月，老樹含愁煙。賴有龐眉叟，送行賫百錢。
送陳守 郭印
惟昔號能吏，在公勤嚴明。挾兹來共理，敎化日流行。堂堂陳漢州，所至樹風聲。四美出天性，早擅循良名。平心衡稱物，敏手刀發硎。姦黠膽欲破，隱伏無遁形。千里歸鎮靜，人神各安寧。愛物及魚鳥，游泳全其生。輿言誦嘉政，不待三年成。房湖天下絕，好景無陰晴。退食來徜徉，風月攪詩情。脩竹如君直，流水如君清。豈無宴賞心，對此樂事并。國步正艱險，天驕尚縱横。惜哉廊廟器，乃爾屈專城。瓜期忽忽來，歳月令人驚。車轍不容卧，去意一何輕。金陵一水通，當宁思豪英。况最郡守課，由來入公卿。君才森武庫，可當十萬兵。行矣佐中興，力扶天柱傾。
送雷公達觀赴召 郭印
我觀靖康初，塵氛蒙帝闕。君臣失上著，社稷幾危絕。君時沉布衣，抗疏何悲切。言聽豺狼誅，狐狸肝膽裂。鐵騎稍稍去，佞諛歸一轍。小臣更不容，排擯爭媒蘖。後來禍何如，欲語氣先噎。七年坐閉廢，口舌宜鉗結。技癢不復禁，囊封仍論列。朝廷果召還，愛士如饑渇。魏闕心久馳，行色安可遏。江山阻且長，忠信自平達。露肘見天子，首薦經綸說。邦榮身亦榮，無愧古明哲。
送喻迪孺赴召 郭印
志士居環堵，常懷天下憂。而况立王朝，爲國當遠謀。中原亂戎馬，騷擾十三秋。宫闕翳草莽，井邑成墟丘。先生身補外，興言淚長流。滿腹貯經綸，寸絲殊未抽。篇章洩幽憤，山雲爲之愁。遂令寰海間，望治空悠悠。詔旨忽旁招，喜氣扶仙舟。風濤照孤忠，軒陛需嘉猷。屈指在廷彦，如公實罕儔。片言儻遇合，男兒志願酬。方今艱難際，皇祚若綴斿。百蠧盡掃除，群黎自歌謳。古來柔遠人，莫先政事修。要當效甫申，豈但爲枚鄒。高堂有甲兵，千里歸坐籌。賛成中興功，踵跡商與周。
送吳蜀州還朝 郭印
達官視貧賤，遼絕間天壤。門墻奥莫窺，鼎茵恣居享。令行雷風前，氣吐虹霓上。陋彼衡門流，揮斥同草莽。堂堂吳蜀州，浩氣深涵養。毫端掃千軍，胸次包萬象。驕色盡耘耡，儒林植標榜。自憐爨下焦，亦值知音賞。方當出肺肝，晨夕趨函丈。金闕佇公歸，無由挽輪鞅。拭目上巖廊，獻納攄忠讜。網羅寒畯姿，直道光吾黨。
送計敏夫赴闕 郭印
衣冠半知識，喜君天下士。奥學滄溟深，高談風雨駛。胸中富經綸，憂國心屢痞。誓言排閶闔，開口獻天子。時絀道不伸，倦懷歸故里。盤礴曾幾時，九天飛詔旨。春風飽征帆，一葦吳江水。見晚上應嗟，使華聊復爾。丞相君之甥，風流酷相似。彤陛看摩肩，笑談銷敵壘。君家有世臣，名實耀國史。奇謀付子孫，鞭笞餘馬箠。行增前德光，更雪中朝耻。事成豈因人，碌碌焉能比。我昔綴僚末，高山日仰止。窮達兩懸殊，星辰視泥滓。平生白眼多，君獨掛牙齒。更須假扶摇，南溟將一徙。
送朱仲遠樊唐老趨闕奉大對 郭印
充城環髠山，南嶺獨秀鬰。何以獲佳稱，上有朱鳯集。三載爭一嗚，朝陽整雲翮。今年二妙飛，好語鬨邦邑。爲言皆老蒼，文采勝疇昔。其一出上黨，其一出沛國。同聲相呼和，深可調六律。長風送天衢，萬里纔一擊。邕邕中簫韶，虞廷誰可匹。四顧啁啾群，俛首不能息。
送張安國赴天彭司錄 郭印
騏驥服鹽車，垂頭困長道。蒼鷹在韝縶，側耳思秋草。憶昔初見公，衮衮一傾倒。平生仰止意，相逢恨不早。清輝粲景星，巨浸屹孤島。徐榻未易解，膺門但頻掃。公才天河傾，顧我乃潢潦。篠簜何足云，所貴會稽笴。魚泳鳥雲飛，氣合無不可。歳月忽荏苒，何言賦離抱。彭城不百里，摻袂空懊惱。糾郡因多暇，時政亦叢脞。猾吏虎插翼，疲民葉振槁。邦侯待禆益，幕客要摽表。咄嗟贊畫諾，談笑辦紛擾。江山頗足娛，杯酒興不小。搘笻恣清游，蠟屐縱幽討。雲煙入高躅，詩句出餘巧。升沉置勿問，道義端可飽。眼前多少年，難致淄川老。儻令班中朝，功業信不少。賤生宿所期，志願慚未果。因公激壯懷，綠髪豈能葆。還應最課績，歸步直青瑣。
送友人赴省 郭印
仲冬陰氣積，嚴霜凍郊坰。居人猶念寒，子有萬里行。此行勿云遠，去路青雲平。驊騮無蹇步，鴻鵠有脩翎。聖明圖治切，仄席用儒生。曈曨九門闢，紛袍集王庭。吾子富春秋，詞學浩縱横。一吐經濟策，唾手拾科名。秋風歸故里，錦衣爲親榮。眤眤重離去，莫學兒女情。
和宋文淵送仲明舉西歸三首  其一 郭印
丈夫志萬里，耿耿抱長慮。青雲卻倦飛，功業何由樹。廟堂有先達，體國心焦勞。歸來掩關卧，茅簷日色高。
和宋文淵送仲明舉西歸三首  其二 郭印
馬蹄厭長道，詎忍别帝京。夢想子規啼，花落故園春。山驛暗孤燈，江城歇滯雨。悠悠秦蜀間，慨然念今古。
和宋文淵送仲明舉西歸三首  其三 郭印
朔風吹别袂，草色冷萋萋。憑高望佳人，天遠浮雲低。恍然從之游，神魂坐飛越。何當清夜語，分此半床月。
何耕道還卭南贈詩爲别 郭印
古人不復見，俗學尚穿鑿。時花亦可觀，潢潦終易涸。暮年識吾子，志與流輩各。入道窮根源，高情轉寥廓。詩章富波瀾，議論生鋒鍔。胡爲困窮途，計拙客古雒。出門春草芳，西風漸摇落。我時喜過從，妙語資發藥。人情變炎凉，白首忽難託。悵望鶴鳴雲，羈懷每作惡。告别何依依，交游義不薄。行矣覲親闈，菽水端可樂。
送齊侍者南遊 郭印
癡癡行腳師，要覓南方禪。不知未舉足，罪過已彌天。三千大千界，當處本湛然。若作如是解，猶嫌墮一邊。子今腰包去，慎勿求真詮。真詮不可得，往往成風顛。芒鞋縱所之，江山發清妍。得住且即住，飯了曲肱眠。
贈明師 郭印
四民不相奪，事業勤且專。所適既多歧，乃爲異物遷。初心轉錯亂，故步成跰𨇤。一縱不可收，有如解纜船。而况佛之徒，辭家童其顛。耕杼兩不知，蕭條香火緣。胡爲反自棄，捨已芸人田。筆墨殘畫永，詞章奪春妍。持此謁豪貴，往往求知憐。大事殊未明，口張鼻撩天。不見湯休輩，才名舉世傳。形化心亦爾，抱病歸黄泉。汝質本渾金，未逢妙手鐫。好名一以誤，沈溺在詩篇。毫釐失千里，萍梗空十年。吾言雖屢苦，掉首終弗然。邇來心孔開，舊學都棄捐。青山决棲隱，求師覓安禪。聞之喜且疑，此志諒能堅。行矣無所贈，短章當緡錢。
諸公以嵩師破戒作詩嘲詠因次韻解之 郭印
老嵩悟塵緣，洪爐一點雪。飛行三界外，宴坐常兀兀。有如出籠鳥，豈比縮頸鼈。萬象一詩本，章句真瑣屑。世人不識渠，小智互分别。豈知日用處，默語無殊轍。春雷未出地，草木含凍結。大聲歘然來，蟄龍起脩骨。神功無定在，作止纔一瞥。以詩來議師，所見何纖末。想當聞此言，揮麈笑且咄。惜哉二三子，微漚更出没。眼翳揮未掃，幻化何從滅。月體元自空，三三認盈缺。長篇陋摛錦，敏思遲擊鉢。秪向語邊尋，那解默時說。
和何耕道别字韻詩 郭印
失身落宦網，十載溪山别。麋鹿念故棲，舉目但愁絕。偶來招提遊，幽亭坐深樾。美人抗高論，亹亹非涉獵。忽焉到佳處，目擊了無說。世患苦磨人，吾肱已三折。從兹數訪君，臨流弄明月。
和淵明韻贈耕道 郭印
游從無俗調，我輩鍾此情。高談傲羲黄，豈復念功名。嗟哉夸奪子，役役勞其生。得失動中懷，寵辱多自驚。形化心亦爾，闔棺竟無成。
再和 郭印
學道無所得，但忘物我情。顔彭竟何在，壽夭皆空名。有酒且斟酌，同心唯友生。江亭縱言笑，鳥來語不驚。昭琴元未鼓，誰復問虧成。
和楊齊伯韻 郭印
邪師挾幻術，念念皆狂圖。化出一切象，形容乃甚都。佛光亦幻成，非有與非無。煙霞異明晦，寥廓元太虛。離婁塞其目，象罔得玄珠。脱能如是解，安用空睢旴。宇定天光發，豈關七尺軀。癡兒生謗語，往往墮眉鬚。乃知西方聖，勇猛真丈夫。聖人與人同，此道誰不如。歸來但宴坐，反照自有餘。
和樊直夫兼簡允南 郭印
士而志於道，誰云不自量。山海雖崇深，行者尚梯航。况復我固有，本根先混茫。渺然一微塵，猶足鑄虞唐。隨遇得真樂，何適非道場。回首觀世間，汩沒誠可傷。余豈不知耶，駑馬戀豆糠。春林聽鳴鳥，秋壁聞啼螿。是心如死灰，妄念不復猖。持此欲求交，滿目都倀倀。邇來得吾人，宿願欣已償。文字果超詣，聖門早升堂。視彼俗學流，一一癡與狂。所爲雜覇下，未可語皇王。與君期戮力，起廢鍼其肓。相將入山中，采薇以爲糧。
再用前韻 郭印
少年讀書時，人謂未可量。及乎泛官海，慄慄乘危航。帆開風不順，四望何淼茫。爲郎首已白，安能笑馮唐。緬觀乾坤大，分明一戰場。何異兩虎鬭，大小終死傷。所嗟在誅求，舐米不止糠。窮甿愁歎聲，深秋聽蛩螿。皇穹未悔禍，尚縱兵戈猖。遂令四海人，冥行日倀倀。得非宿世業，今生來共償。否極泰自至，君臣嚴陛堂。肯爲阮籍醉，忍效接輿狂。似聞申甫生，天遣佐宣王。一展活國手，疾危救在肓。庶幾富斯民，家家有餘糧。
和于子儀觀見贈二十韻 郭印
壯歲悟修性，磨礲謝圭角。墮身塵網中，意氣翔寥廓。動遭白眼觀，罕識黄金諾。聖賢皆吾心，所讀真糟粕。妙處誰與語，此道今蕭索。西施及嫫母，本身非美惡。掩關學宴坐，浩氣合沖漠。身世鴻毛輕，利名蟬翼薄。兀兀寡知音，頭童齒將豁。向未得良友，盃酒屢同酌。見我輙傾倒，清音聽明鐸。馬隊驤天驥，鷄群昻野鶴。新詩續風騷，久矣無此作。詞鋒敏而鋭，百獻敢一酢。願君偃戈矛，使我堅城郭。中虛道自來，大信本不約。養兹百鍊金，刼火難銷鑠。心法兩俱忘，無解亦無縛。參乎一以貫，回也不改樂。富貴何足云，侯門空赭堊。
少虛用前韻見貽仍答二首  其一 郭印
别君歲月多，萬事皆非昔。天昏慘暮雲，愁緒繁堪織。豈期成東隣，日造芝蘭室。吟哦戒騷奴，揮灑驚墨客。猶嫌小伎耳，宴坐學欺魄。人間倐流電，悟此真良策。堂堂少林老，我豈得其骨。君來叩兩端，一笑非言默。超然反其真，游子歸故宅。玄機儻未領，對面千山隔。象罔亦何心，珠還赤水北。聖賢勿云遠，謦咳常在側。
少虛用前韻見貽仍答二首  其二 郭印
倦游思林泉，歸夢空昔昔。田無二頃良，何以充耕織。古來貴公子，氣熖熏王室。家饒數百僮，門走三千客。志滿釁日生，坐使天奪魄。我今安下僚，倖進無奇策。空懷愛主心，但欠封侯骨。躍金恐不祥，守道甘沈默。岷山高峨峨，其下可卜宅。地靈雲物秀，似與塵凡隔。誅茅存晚計，好在西巖北。每逢風雨夜，念此空反側。
當可有詩索和章次韻答之 郭印
日斜弄孤桐，妙趣寄無絃。暮天四垂幕，溪山當華筵。碧玉湛新醪，招集飲中仙。雲車夜未散，短燭蟠青煙。合坐皆豪俊，風流踵前賢。佳客吾豈敢，追陪幸自天。人材未易得，終夜喜不眠。殊特見騷雅，武庫森戈鋋。未能當筆陣，敢發一矢先。來意何以報，慚無錦段鮮。
次韻劉中遠見貽之什 郭印
中原殺氣昏，魚鳥巢穴改。城池失金湯，郡邑更守宰。鸞旗狩吳越，朔騎滿淮海。維蜀限山川，無人識鍪鎧。五年愧端居，萬里思行在。官曹敢尸素，職事甘煩猥。儻得容棲遲，奚暇擇爽塏。陋巷飽簞瓢，隣墻挹蘭茝。新詩出清奇，高論吐雄邁。談諧不知倦，氣充無是餒。藉君風飄颻，祛我雲靉靆。相期樹勳名，戮力熙帝載。
次韻宋南伯見貽之什 郭印
衰遲來作邑，勞苦劇萬狀。朝朝趁衙參，歛版趨踉蹡。病驥耳雙垂，蘭筋困銜鞅。饑鷹長附人，六翮空韝上。緬思陶彭澤，解綬一何壯。歸去事田園，林木施幃帳。隣曲喜過從，時節爭餽餉。高山與流水，無日不尋訪。况逢桃李春，協氣郊原盎。或携古笻行，或放孤舟漾。我欲追其蹤，卜築依清曠。三徑落松花，四墻圍竹筤。縛橋架斜川，鑿戶延層嶂。長笛月下吹，逸響從風颺。興來攜野老，爛醉傾村釀。便足了一生，折腰寧肯強。十年計未遂，口腹成魔障。蹉跎鏡中秋，白髪不相放。新交得山濤，磊落多識量。志趣儻能同，斯文未淪喪。
次莫少虛韻 郭印
富貴等勞生，不如行樂耳。遑遑觀一世，榮辱隨僨起。幽尋苦無暇，佳處誰屈指。春歸呼我游，邂逅佳公子。莫侯江南秀，幽香發蕙茝。新詩更清激，㶁㶁寒流駛。錦屏有蒲郎，冰壺清徹底。便腹久空洞，了不見嗔喜。歲晚得二友，追隨當行李。五湖三江寛，亦不遺洲沚。偶來泛扁舟，朱墨推案几。徜徉一水間，便欲寄殘齒。追觀少年心，寂寞已灰死。窮通豈無命，流坎聽行止。岷山行築室，計决吾往矣。斗酒相往還，素約自今始。
次蒲大受檢覆韻 郭印
身親掃除役，敝袍染塵泥。青雲一何高，天險不可躋。西風吹秋來，草木含凄凄。韝鷹屢飛掣，櫪馬空鳴嘶。丈夫兩鬢斑，籍未通金閨。不如買田園，荷鍤理蔬畦。歲月無停軌，歸計亦已稽。年來稍聞道，所學忘筌蹄。
次韻彦正兄見寄 郭印
轉食柅東州，安閑遂忘歸。蘭齋寒燈話，忽作一年違。江流鯉魚遠，但見鴻雁飛。緘封一再啟，字字蠅頭微。書詞與詩意，髣髴聆音徽。君如初生月，浮雲翳其輝。清光畢竟滿，安用長噓欷。勉哉辨此心，正直神所依。
次何耕道韻 郭印
壯歲已倦游，况今老大時。素交久離索，勞思何可支。夫子晚識面，迥非塵中姿。高言風凛凛，直氣山巍巍。欲登公卿門，進退尚狐疑。飄然至是邦，爲言某在斯。相見無別事，清談白日移。時時矜小技，挽我賦新詩。自憐憔悴態，容德愧姜姬。辱贈何以報，恨無瓊琚辭。
次楊拱辰韻兼簡馮可當劉韶美 郭印
窮居罕人事，來往斷交親。粗安鷦鷯居，靡求尺蠖伸。坐看柴門外，日飛車馬塵。誰能學桔橰，俯仰更隨人。况今世道喪，風俗已澆淳。爲民非野鹿，作吏無古循。太倉五斗粟，食之愧高旻。故人善處我，儒官飽常珍。風月即儕侣，詩書乃比鄰。隤然一室中，浩氣横八垠。劉郎晚相遇，放曠如逐臣。素心日傾倒，吟嘯樂天真。粃糠嵇阮輩，自號葛天民。馬曹似是耳，寧畏官長嗔。墨池子楊子，風流吾里仁。偶來官一邦，眉端喜津津。抵掌論進修，德業須競辰。有時相就飲，幕天地爲茵。馮君十年别，龍鵠迹久陳。邂逅果山底，一見兩腳踆。初來梅蕚吐，欲去柳眉顰。平生知識多，斯人罕其倫。我今亦西矣，笻竹訪峨岷。憑誰與之俱，足跣頭不巾。劉郎歸既趣，楊子任方新。從兹遂分手，三秋敵昏晨。所期各精鍊，加飡戒五辛。他時共相見，兩頰桃花春。
和元汝功元日感懷 郭印
少時喜節物，常恨春來遲。而今新年至，懷抱不勝悲。兒童薦椒酒，未飲增長欷。陜洛果何罪，半世戎馬嘶。坐令冠盖流，星散鳥擇棲。回頭望鄉國，淚雨秋悽悽。我公關中豪，志氣青雲齊。誓當剪豺狼，不復問狐狸。夫何丘壑間，從事酒與詩。煙塵要一掃，櫜弓卧鼓鞞。天下維泰山，置器安不危。廓廓大丈夫，功勳千載奇。
正月初八日同莫少虛蒲大受王園泛舟各賦二首  其一 郭印
春江晚多思，拂面風稜稜。舟行明鏡中，天水同一澄。滄波濯新柳，喬松上寒藤。風梅雪飄徑，兩麥青平陵。文魴自潛躍，好鳥相喚譍。倥偬日少暇，因循來未曾。清游鄙謝傅，豪氣壓陳登。豈惟得佳士，亦復同高僧。幽情各披寫，醉語或侵凌。偶兹愜懷抱，蕭然遺愛憎。曠野暝煙合，長林初月升。回舟興未已，孤塔耿疏燈。
正月初八日同莫少虛蒲大受王園泛舟各賦二首  其二 郭印
名園春信來，冷眼思一窺。吏文巧束縛，穎脱迺不覊。興發勇欲往，壯士先登埤。但得一樽樂，豈論官職卑。况兹横清流，適然副心期。梅梢出翠竹，照水兩猗猗。野航轉澄碧，小雨斜風吹。平生江海懷，是日慰渇饑。村迥孤煙處，林深幽鳥時。端疑是吳越，夢到身亦隨。同遊客靡惡，喜氣回朝曦。醉倒不自惜，一葉忌傾欹。新詩許共賦，未唱心力疲。歸來已陳迹，物理觀盛衰。
和蒲大受王園泛舟用文老韻  其一 郭印
邑西屋連雲，中有水竹居。和風縱輕楫，尚憶故年初。川光宛明媚，况乘春雨餘。臨波一以照，颯颯鬢毛疏。
和蒲大受王園泛舟用文老韻  其二 郭印
江邊春色動，水面縠文生。陽和先着力，岸柳摇金晶。草木有欣意，人心隨物情。日暮不知返，逍遥興彌清。
和蒲大受王園泛舟用文老韻  其三 郭印
古木卧偃蹇，脩篁立蔥青。春風渺無迹，林鳥報先聲。篙師任沿泝，潭紋亂虛明。佳人更吟詠，洗我塵慮清。
和蒲大受王園泛舟用文老韻  其四 郭印
平生喜閑曠，夢想祗山林。曲江理煙艇，魚鳥皆知音。晴天亂鳬鶩，相呼時一沉。油然淵中鱗，潛伏恐不深。
和蒲大受王園泛舟用文老韻  其五 郭印
晚風江色佳，水碧煙冥冥。聊持一壺酒，落日相與傾。浮榮何預人，於焉樂此生。往來信扁舟，恍若空中行。
感春 郭印
百花感陽和，次第變枯槁。寒梅秀臘前，紅葉媚春杪。無端造化兒，戱劇何小小。迎春復送春，堪笑枝間鳥。我以虛靜觀，一室乾坤悄。平生誦聖言，聞道亦頗早。了兹色相空，寧復問先後。冥心大化俱，左肘從生柳。
中秋月 郭印
蕭蕭灝氣清，風露秋將半。今夕更無雲，銀盤轉霄漢。鳥語茂林驚，樹影空庭亂。常時豈不佳，作意人瞻翫。我欲上廣寒，瑤瓊躡飛觀。騎鯨諒不能，永夜空慨歎。歸來卻燕坐，神光自輝煥。始知方寸間，桂闕元非遠。
中秋馬溪山中望月 郭印
佳月四時有，古來重中秋。今夕萬里懷，共作陰霾憂。我宿招提境，山空夜更幽。兹念亦未掃，天際屢回頭。冰輪湧碧空，宇宙寒颼颼。清輝聊一吸，洗盡肝膽愁。山中魑魅窟，驚竄無所投。自言天眼明，此地非我留。緬思區域內，醜怪繁匹儔。不知大圓影，能盡驅除不。仰首祝天公，勿遣纖雲浮。縱此白玉盤，年年照九州。
中秋月試院中作呈莫少虛 郭印
月色本無别，殊觀空世情。今宵雲四卷，冰蟾照寰瀛。無端坐文闈，兀若翳雙睛。窺牗偶一見，始驗陰陽并。孤光何自來，遡日以爲明。三五魄既絕，輪郭自充盈。循環到今夕，逢金氣轉清。乃知造物意，微妙不可名。伊余稟賦初，二曜同流行。呼吸即寒暑，乾坤屹崢嶸。隋珠彈高鳥，惜哉輕此生。恨無騰化術，返老成童嬰。要須驗羲易，觀象研其精。聖處儻心悟，超然合混成。
次韻莫少虛中秋月 郭印
纖阿駕秋空，雲散無一髪。長廊步清影，露頂腳不襪。緬懷同心人，尺咫限胡越。豈殊南郭老，連墻不通謁。我憂今夕去，難得如此月。佇立耿不寐，精誠通恍惚。莫兄新詩來，夜光映深樾。頗驚筆力壯，滔滔漲溟渤。喜極屢索酒，引滿非人罰。醉歌還起舞，恍若換凡骨。何當乘飛雲，舉手探蟾窟。一吸徑寸光，盡解平生暍。飄飄曵霞裾，出入黄金闕。陋哉揖爽氣，空拄西山笏。
再用前韻 郭印
我生垂四十，兩鬢抽素髪。聲色不掛眼，豈羡凌波襪。唯有學道心，了不見超越。何由插羽翰，往造金門謁。反觀金水性，端似天邊月。本從無中來，一物肇恍惚。玉兔吐寒光，琪樹遥清樾。亭亭照八紘，圓影射滄渤。斯言世豈聞，輕泄恐天罰。吁嗟夸毗子，自分無仙骨。狥財析秋毫，嗜酒醉深窟。一迷不復返，長病如中暍。空存玄牝門，金樞已摧闕。猶爲兒女計，白首戀簪笏。
少虛以中秋有月預作詩亦次韻矣而月不爲出因成數語以解前篇 郭印
兹辰陰雨霽，佳月望雲端。徹燈不掩戶，佇對清輝寒。嫦娥豈誤人，出入由天關。天應怕鐫鑱，故將好景慳。坐久成歎息，邂逅一何艱。收視照肝肺，中有白玉盤。光明無與比，通昔夢魂安。君今先悟此，一笑定忘言。雖云形影隔，是心常往還。前詩非游戱，勿作綺語觀。
再用前韻以謝諸公見答之什 郭印
三賢富文詞，獻笑發其端。瓦礫換瓊瑤，光照窗几寒。熒煌句中眼，真透祖師關。孺子或可敎，傾倒無用慳。嗟余腹空虛，思苦言亦艱。豈如新詩章，字字珠走槃。同門法禁嚴，欲往心未安。跬步乃千里，髣髴聞笑言。憑誰寫胸臆，錦囊去復還。步海吾豈憚，波瀾時一觀。
九日詩 郭印
去年今日好，在家作重陽。佳菊嗅金蘂，濁酒篘瓊漿。婦子相提攜，江臯步晚凉。頗思一遠眺，平原欠崇岡。今年九日惡，踆踆走路傍。即無新釀白，豈有半開黄。老婦與弱子，千里遥相望。登臨眼雖飽，四顧斷人腸。自憐如浮雲，天風久飄揚。世間功名夢，一枕猶未償。而此蒲柳年，餬口落四方。五斗計何拙，饑烏謀稻粱。况復事塵土，險艱皆備嘗。家有二頃田，可耕亦可桑。賦租願少鐫，翩然歸故鄉。
九日同諸友游豐樂院翠圍亭檻前竹樹蓊蔽命僧剪除青山宛然復出遂以開林出遠山爲題探韻印得林字 郭印
築亭邀青山，眷此幽意深。十年廢掃除，木拱竹成林。客來眼生翳，不惜斤斧尋。丁丁度餘響，几席延嶔崟。一掌開平川，雙鬟出高岑。初疑白日晦，坐頃失繁陰。虛壁蕩晴影，耿耿明衣襟。是時菊花節，悠然副登臨。殘霞映夕酌，幽籟隨清吟。人情異晨夕，山色無古今。世間諸法空，通塞本由心。勉揮金寶劔，勿使茅葦侵。
九月二十日率趙彦和王平叔劉誼夫遊棲巖寺彦和有詩次其韻 郭印
少時苦愛山，藜杖春復秋。峰巒如佳人，一顧銷百憂。野性不受覊，思與麋鹿遊。失腳名宦場，冠纓絡人頭。州家費經營，心輪日萬周。遇陰求少息，此身等蜉蝣。頗聞西山佳，往作半日留。小徑開宇宙，髣髴規神州。萬象几席間，雲煙渺沉浮。同來三益友，清逸詩家流。相期老巖穴，委質巢與由。吾廬有雲溪，拂袂行歸休。
朝日 郭印
雞號出郊坰，殘月猶未沒。東方迤邐明，林表上初日。團圓狀車盖，光射半天赤。我時決兩眥，喜極還歎息。邇來天令乖，宇宙秋霖積。陰霾翳扶桑，不放翔陽逸。行者厭泥塗，耕者憂稼穡。官卑何所爲，坐視空戚戚。金烏忽飛曉，光曜宛如昔。須臾一鏡昇，煙霧眇無迹。八紘頓清明，萬象趨烜赫。人情絕愁歎，熙熙遍阡陌。無端南山雲，尚恐復蒸欝。安得大力士，長挽羲和出。
晚晴 郭印
朝來寒露重，旭日慶新晴。長空煙靄凈，遙岑錦繡明。野競農夫穫，路多游子行。歲事竟如何，且欲供粢盛。矧彼關外戍，仰哺十萬兵。糧運儻不絕，因緣活此生。吾家有瘠田，努力事躬耕。寧辭畎畝勞，每作風雨驚。心期了租賦，敢望倉箱盈。耋齡無多日，妄意觀太平。
馮當可以日暮碧雲合佳人殊未來效建除體作詩招勝之且索同賦因用其韻 郭印
日色久無光，霖霪更彌旬。暮空出華月，秋氣生精神。碧天湛如水，山川供奇珍。雲韶髣髴奏，嗈嗈鴻雁賓。合歡亦有酒，寫景招四隣。佳篇一諷誦，逸氣凌蒼旻。人龍憶許子，枉駕定何辰。殊方思會面，語笑情益親。未聞環珮音，懷想空谷人。來成六溪逸，氣合同天倫。
恭南酷熱 郭印
陰陽有定數，天地無全功。偏雨或偏暘，消息豈難窮。今夏孟仲雨，季月暑隆隆。赫曦不停軌，火雲日燔空。晨興迨晚暮，危坐沸鼎中。一夕四五起，倦鳥思逃籠。扇手腕幾脱，所招皆温風。年來復何罪，遭此爐炭烘。迅雷空殷殷，微雨秪濛濛。燋燃到草木，禾稻憂不豐。頗聞炎瘴地，威勢增祝融。又聞大熱獄，食飲渾洋銅。法法惟心造，報應萬不同。吾家有雲溪，竹間二水通。入門爽毛骨，清絕廣寒宫。插羽欲飛去，免爲旱魃攻。
和元汝功晚凉城上 郭印
潛鱗思縱壑，倦羽欲歸林。平生山水興，過眼必登臨。况復西風來，天雲布層陰。殘暑退十舍，新凉直萬金。寒光流素魄，遠碧露危岑。高士感時節，忘言發幽琴。子期不可作，天地知吾心。林木爲之振，人間無此音。詩成寄孤客，清飇一披襟。會當逢好景，藜杖去相尋。
久雨 郭印
乾坤冷氣積，無日不陰雨。涔涔晝連宵，簷聲暗砧杵。田間愁老農，道上泣行旅。首尾四周旬，泥深污后土。有時暫止息，無奈雲仍聚。晴陽出復沒，明滅見林莽。萬事姑置之，所傷在秋稌。何歲無凶荒，中原尚豺虎。軍食竟不充，饋餉尤艱苦。稽首望羲和，披陰照寰宇。
亦樂堂 郭印
君子素位行，窮通等寒暑。漠然隨所寄，廊廟即環堵。姬孔彼何人，名德照今古。若以優劣觀，此論吾不與。鄙夫晚聞道，行藏心自許。白髪尚婆娑，青衫久藍縷。雞鳴意在晨，寧復問風雨。樂天夫何憂，貴賤同歸土。
自堂詩爲張億作 郭印
大道絕群倫，古今無匹配。張子涉其源，超然意冥會。宴坐一堂空，乾坤皆破碎。八荒自神遊，萬法非我對。眼前欝崢嶸，毫髪了無礙。揭名諒真實，舉首誰領解。咄哉愚癡兒，矜已妄尊大。一念思遺物，胸次先憒憒。不見南榮趣，偕來還幾輩。顛倒欲何之，卻走山愈背。吾今識子綦，獨立形骸外。寂寥千載餘，光采炯如在。
李文山書堂 郭印
蓄書不能讀，人以書簏方。譬如守錢奴，萬鏹空靳藏。讀書不能行，虎皮質犬羊。詩禮假發冡，高言誣黄唐。我觀古聖賢，道學甘膏粱。文字初未廣，游心自得場。後人富典籍，洛誦日洋洋。唇腐無所歸，白首徒悲傷。普慈群圃勝，中間敞華堂。本非挾冊地，賓筵羅豆觴。揭名意安在，詩板借輝光。斵輪如可作，試與一平章。
横翠堂成與諸公落之蒙貺佳篇不敢當也謾作數語以紀其實 郭印
何處無奇觀，隱顯隨所遇。事有幸不幸，邂逅元非素。招提枕山趾，出郭纔數步。高亭齊浮雲，杖策邀我屢。西廂偶徘徊，屋敝驚頹仆。穴壁試一窺，似覺萬景聚。同來老先生，錯愕喜相顧。明朝便鳩工，棟宇更尋度。華堂不日成，雜沓千山赴。落日下層巔，寒烟籠遠樹。乾坤發祕藏，物象爭呈露。爛賞良未能，草略杯盤具。群公意盡歡，韻語各吟賦。和氣回陽春，篇篇奏韶濩。堂以横翠名，誇詫盈道路。人材何異此，用舍得其趣。渭濱一釣夫，起爲周室輔。皇皇魯真儒，終以不合去。聖道奚加損，山亦無新故。廢興適然耳，萬事成感悟。
草堂 郭印
草堂何處覓，雲黯浣花溪。棟宇已非昨，松竹尚依依。荒坡卧頹日，寒浪摇清颸。萬象不禁寫，吟哦想當時。我公本天人，造化生肝脾。道大世不容，遠跡西南維。波濤湧筆端，孤憤寄新詩。詩中盡經濟，秋毫未設施。後人不知公，但賞瓊琚詞。文章一小技，于道信爲卑。
山齋 郭印
我本丘壑姿，脱巾爲謀食。隨牒幾推遷，銅章領巖邑。初期竊餘閑，焚香弄書冊。文法何苦多，日力不暇給。訟紙秋葉翻，使符星火急。自憐拙追科，難復濟繁劇。秋毫殊未試，直道聊抆拭。白眼已紛紛，丹心猶汲汲。要令四萬家，實惠涓塵及。怒罵奚足云，此意天應識。西齋靚且深，於焉少游息。幽獨誰相對，古壁蒼崖立。高人喜過從，玄論揮八極。世情一笑休，欲語不如默。
仁壽縣治新開小軒以琴中趣名之用趣字韻賦之 郭印
淵明識琴心，徽絃總不具。興發時撫弄，悠然得真趣。杳然太古音，充滿一切處。吾今琴亦亡，至樂隨所寓。調此方寸微，物物盡和豫。一奏萬化熙，再奏九功敘。大聲越宫商，俗耳恐難喻。單父不下堂，陽春被黎庶。
次韻蒲大受琴中趣二首  其一 郭印
二器入範圍，物物皆吾琴。外響藴真寂，中虛含妙音。世人若著相，正墮聲色林。那知反聽處，萬象融一心。伊余晚聞道，奇病得聾瘖。詩成自吟詠，酒熱誰獻斟。山高水洋洋，子期亦已沉。燕坐忽神遊，月明秋夜深。
次韻蒲大受琴中趣二首  其二 郭印
人生飲天和，各抱無絃琴。云何不自開，溺彼宫商音。鄭衛劇淫哇，聽者返如林。耳根一以蕩，萬刼迷真心。安得佛之力，與世開群瘖。神機運帝車，元氣如酌斟。魚鳥得其性，雲淵自飛沉。不見南風歌，仁聲入人深。
新開小軒晁子西有詩以韻答之二首  其一 郭印
平生棲息地，往往旋修築。爲憐雙凈眼，不肯受羈束。官居鑿小軒，容膝盖已足。於焉得逍遥，內視聊自牧。廓廓乾坤大，冥冥鬼神服。是心不違仁，如種五穀熟。乃知窮且賤，未必不爲福。朋僚餉新詩，句法驚小陸。秀色增雲山，榮光發林木。何妨曵杖來，斯樂未敢獨。清談可以飽，豈但蠲煩促。非必酒與肴，佳客始能速。
新開小軒晁子西有詩以韻答之二首  其二 郭印
我無先世英，敢望燕臺築。譬如坎井蛙，拘虛徒窘束。又如鷦鷯巢，所寄一枝足。名不聞公卿，迹非侣樵牧。眼花鬢毛霜，黽勉作侯服。吏才固不高，民事亦稍熟。每欲思寡過，豈敢求多福。群公遲風雲，行矣龍起陸。佳篇雜沓來，文繡被土木。坐令北窗下，不知有窮獨。相逢一笑粲，語妙席自促。憑誰覓仙方，造酒逡巡速。
題蘇慶嗣睡樂軒 郭印
六鑿森劍戟，一枕寄華胥。覺夢既殊轍，睡兮真樂歟。達人藴大觀，方寸包太虛。憂樂兩不知，寤寐常如如。昔也蝶栩栩，今焉周蘧蘧。而於我法中，無欠亦無餘。以睡爲樂耶，不睡寧悲渠。然則此軒名，無乃滯一隅。蘇子笑而應，斯豈真吾居。飄流閲世故，早識心地初。今古一偃仰，天地一蘧廬。揭名聊爾耳，至言恐驚愚。
楊隱父新開竹軒賦詩遺之 郭印
擢幹傍東崗，窮年閟幽獨。寒分渭水烟，瑩矗藍田玉。鑿戶清飇來，秀色鮮可掬。羈人初一見，洗盡塵土目。中心已空洞，勁節秋仍綠。相期老歲寒，榮悴從草木。堅姿恐爲用，扶危度深谷。化龍生雲雨，豈止鸞鳳宿。
隱父見示和章再用前韻 郭印
關西千戶侯，分此霜根獨。幾年用幽意，列屋攢蒼玉。如聞手自種，培養非一掬。高標邈何所，於焉識面目。臉笑桃花紅，睂憎楊柳綠。頎然立兒孫，挺操異群木。我嘗聽餘音，球琳響山谷。當約嵇中散，攜琴此間宿。
再和前韻答隱父二首  其一 郭印
吾宗枝幹衰，弱植念孤獨。結交得此君，蒹葭倚瓊玉。即之不忍去，爽氣如可掬。初觀愛柯莖，久坐窮節目。細葉裁雲新，深根封蘚綠。從今凈兩眼，不數山中木。世路繁荆榛，相將隱空谷。直須丹鳳來，采實虞庭宿。
再和前韻答隱父二首  其二 郭印
植物稟清氣，天與寒筠獨。陸離草樹間，貴賤分珉玉。王孫愛夭紅，采蘂動盈掬。如何檀欒姿，睥睨少青目。物色變炎凉，永守霜中綠。豈無噦噦音，律呂諧金木。世無伶倫耳，風雲駐幽谷。七賢何苦來，契約元有宿。
知郡范公澤游野意軒盡斬軒前惡竹之蔽眼界豁然時升有詩用其韻 郭印
勝景天壤間，造物不能祕。堂堂亘古今，取舍愈無匱。江山本自如，優劣隨人意。城東古招提，軒宇舊鑿翠。老僧不解事，養竹日蒙蔽。高人偶來游，躊躇重增喟。呼童縱斧斤，似割眼中翳。平原露寒蕪，遠樹浮翠氣。天闊飛鳥沒，雲烟蕩無際。快哉指顧間，千里歸睥睨。我聞亟走觀，宛非前日地。風光捆載歸，髣髴挑吟思。珠璣忽飛來，怳與吾心契。更欲紀其由，多辭亦云贅。
題宋公圭宿雲軒 郭印
趨名老鞍馬，避世終山林。二塗各有蔽，賢哲多所箴。宋侯初出仕，逸足已駸駸。世路厭荆棘，翩然脱華簪。卷舒何自由，白雲本無心。開軒資笑傲，霜筠綠陰森。牀頭有濁醪，壁間餘素琴。淵明久寂寞，千載得知音。
題絕塵亭 郭印
咫尺有佳境，何用山澤游。地偏塵自遠，松竹鏁深幽。亭亭出危塔，湛湛俯長流。憑軒目一縱，驕蹇萬象收。我來意頗適，坐對孤雲浮。同心二三友，曠達亦罕儔。銜盃送頹日，隨寓得所休。不知世間人，亦有此樂不。出處付身外，吾生可自由。他時儻乘興，相伴只沙鷗。
與大受述之耕道游絕塵亭探韻得賦字 郭印
人生合散多，罕與故人遇。今辰天氣佳，偶爾得清晤。况復臨江亭，一目萬景聚。晚煙乍明滅，天遠重重樹。長江灣環來，浩蕩仍東注。對此酌春酒，飲酣詩可賦。我欲寫筆端，恨無摩詰句。豈如二三公，才力超七步。觀情殊未闌，倐忽天欲暮。憑誰挽羲和，爲把車輪駐。
和光亭 郭印
竹裏徜徉了，花開也一過。桃杏東風淺，海棠春意多。華麗豈不好，達人要同和。青青與紅紅，相去能幾何。况兹十二法，凈穢本同科。而彼世間愚，妄想分臼窠。我昔早聞道，隨流挹其波。照鏡靦功業，素髪從蹉跎。林下既逍遥，塵中亦婆娑。不妨喚天女，來伴老維摩。
乘桴亭 郭印
孔子道不行，時君目腐儒。亂邦難置足，遂欲九夷居。更作乘桴語，與此意何殊。一木異舟楫，波濤寧可踰。憤世有激爾，蓋用警聾愚。季路猶未達，而况他人與。我生亦不辰，兵戈溷中區。兩腳倦遠涉，跼蹐西南隅。臨深每慨嘆，長江良起予。興發撐小艇，鬰堙聊一舒。
倚樓 郭印
官閑何所之，倚樓縱遠目。田疇耒耜出，高下春雨足。人家有生意，慰我苦幽獨。憶昨水沴餘，海氣蕩坤軸。蛟龍坼川原，舟楫造谿谷。禾麻安更論，未能保骨肉。有子易爲食，何以厚風俗。上賴天子聖，詔書勤撫育。雖使發倉廩，飽歲實無蓄。郡縣徒倉皇，論丁具饘粥。所救無幾何，往往委溝瀆。今兹氣候正，逋民稍來復。楚風重祠廟，纔歸競巫祝。此物豈有靈，焉能助豐熟。渺思濟時策，慎擇良宰牧。金繒斥誅求，教化行比屋。祖宗德澤深，萬歲長沐浴。題詩起高興，飄然跨鴻鵠。
登致爽閣觀山用種字韻同賦一首 郭印
群峰鬰崔嵬，西北天壁竦。短松被南岡，髪立何種種。中間一川平，楸枰界千隴。晨光霽霧搴，冥色寒烟重。幽人每登臨，氣與秋山聳。萬象入嘲弄，敏思飛泉湧。嗟予老索寞，高躅難繼踵。風光本自如，綺語浪嘉寵。况復將此心，勃勃塵慮壅。日月不假借，學道須猛勇。誓當守株愚，從人呼傝䢆。
戲題睡庵壁 郭印
自我觀世間，色色厭逐迫。箇中無尺地，漫不見阡陌。中有南柯游，未怕東方白。閉眼一榻多，開眼六合窄。彌明息如雷，非我門下客。覺寐兩不知，偃仰有真宅。
遊大隋山 郭印
我聞大隋名，夢寐猶記錄。得檄天彭道，喜氣和可掬。出城六十里，崎嶇轉江曲。山門忽斗上，危步依笻竹。崩石带烟雲，異草羅澗谷。寂鳥下窺人，纍猿時挂木。路窮纔見寺，金碧煥雙目。祖師古定光，燈冷無人續。開公生異世，大事如付囑。僧言山長陰，朝暮雲容蹙。兹辰爲我晴，叠岫堆濃綠。虛閣倚秋風，一洗塵土俗。舉手揖丹景，摃身跨白鹿。十年勞問訊，親到心始足。坐久燭漸微，借榻雲間宿。山寒寐不成，窗外泉鳴玉。
題李彦澤紫雲洞 郭印
老李天中仙，一念人間世。簪裳四十秋，不取公卿位。星斗爛文章，日月懸忠義。緣斷還帝鄉，飄飄若蟬蜕。玉骨瘞高丘，乃其所卜地。山川暨草木，拱揖浮蒼翠。向來峰之巔，勃鬰蟠紫氣。神物常護持，景色多秀異。郎君久慕道，泥滓唾聲利。石洞琢青苔，萬古開天秘。非關痼烟霞，稍欲遠朝市。要棲老仙靈，以奉香火事。不知騎鯨去，塵宇寧俯視。洞兮既清幽，且盡人子志。
龍淵 郭印
脩竹不知數，雲藏小渭川。亭沼經營初，觀者日駢闐。耆舊爲我語，中有一龍淵。時時見怪象，吐氣如長烟。漁人或艤舟，樵牧不敢前。兹實總角時，耳聆父老言。相攜示其處，止水涵青黫。沈沈不見底，似有蛟蛇蟠。我時心語口，龍豈居其間。江湖非不廣，而此棲蜿蜒。有無未可知，疑信空相傳。皇天儻困汝，時至須騰騫。滄溟可以家，一徙窟宅慳。變化作霖雨，滌蕩驕陽愆。
和元汝功江臯感懷 郭印
奸諛同一轍，舉世誰與歸。溪山有佳趣，此樂知者稀。悠然遠罾弋，魚潛鳥高飛。不作無根雲，蒼狗變白衣。使君見幾早，萬事已覺非。拏舟漾清波，策杖登高崎。逍遥興未已，烟霞收夕霏。身從麋鹿遊，心與塵垢違。惜哉經綸手，把釣渭水湄。冷眼笑紛紛，甘貽肉食譏。強敵猶張王，屠滅煩天威。要取虞淵日，咸池浴明暉。願君投緡竿，風雲起苔磯。雍容坐帷幄，密勿旋樞機。莫學西山卧，窮年空采薇。
泛舟至臨江院 郭印
清江借篙師，津流不須問。行行鏡中天，水鳥嗔人近。絕岸得危亭，一目千里盡。山川草木妍，造物無少吝。誰知天壤間，眇然一方寸。
十一月四日陪諸公游神泉南山院二十韻 郭印
官閑訪招提，偶作南山遊。門前喬木陰，蒼藤掛髯虬。野僧出迎我，貌古氣且柔。相將入壺中，水竹凈雙眸。萬竿團脩翠，一溪皺横流。長橋翼方沼，髣髴疑行舟。角門通細路，崎嶇上層丘。樹色老欲瞑，風聲寒自颼。佛閣瞰澄碧，下有百丈湫。客言龍所邑，不受魚與鰌。行行更小亭，羅坐得小休。石罅流清泉，甘冷無與儔。濯足夫豈敢，洗耳良末由。自憐山中人，十載冠壓頭。公檄聽奔走，端似置書郵。惟有烟霞疾，沈緜未肯瘳。邂逅愜幽懷，落日尚遲留。五斗奚堪戀，十畝亦易求。要希陶淵明，投紱事農疇。超然傲塵世，知命復何憂。
遊楊村仁王院二十韻 郭印
山行不作懶，杖策窮幽邃。崎嶇十里餘，乃得桃源地。竹樹蓊以鮮，峰巒秀而媚。嬌雲弄奇姿，啼鳥含幽意。周遭帷幄中，一带江流駛。始知造物慳，異境亦所秘。行行松門深，鐘磬出蕭寺。殘僧五六輩，相顧各猜異。須臾問訊通，顔色頗夷粹。高堂清風多，起我無窮思。提攜更小庵，清絕非人世。自憐學宦游，十載沉卑位。功名與丘壑，兩計皆未遂。時變攪中腸，憂端叢千蝟。豈如山間僧，了無秋毫累。一榻寄巖阿，烟霞爲活訃。脱身名利塵，洗耳市朝事。兹遊成邂逅，頗與宿心契。晚日下層巔，躊躇聊自慰。重來定何時，往往先夢寐。
普慈郡池板橋頹壊更爲石橋 郭印
蓮塘十畝方，中作長橋渡。荒荒歲月老，烈烈風雨蠧。板面拆已穿，梁脊橈而腐。我來日曵杖，往往不能步。平生歷險危，所至靡驚懼。唯持忠信行，似有神物護。但憂強童子，失足或顛仆。乃伐南山石，甃成如砥路。曾微十日勞，遂享百年固。悵昔用材力，其費一何巨。前人豈不思，襲舊終莽鹵。作詩示兒曺，萬事長要慮。
放步園林得俗字韻 郭印
林稀怨秋風，松柏未改綠。偷閑挈杖來，小逕緣詰曲。鳥鳴契深心，山色供遐矚。欣然若有獲，一蕩塵襟俗。平生本逸放，誰信簡書束。失身名宦場，冠冕成桎梏。老驥欲何之，鹽車終局促。求仁又焉貪，知足乃不辱。納納乾坤大，胡爲自蹐跼。歸歟倘成賦，矯首雲中鵠。
次韻仲明舉西郊别墅 郭印
我聞脩竹陰，清邃不受暑。安得十畝餘，其中創幽墅。日長惟鳥聲，晝靜無人語。習習來微風，蕭蕭墮寒雨。呼兒出柴扉，垂綸坐沙渚。斯志久未遂，世路今彌阻。新詩何起予，風味勝清醑。自憐拘一官，隱逸愧前古。好夢只林泉，羈蹤猶糞土。豈能學貪夫，忘身徇圭組。
前十三章未見營創之意因成古風 郭印
紛紛世間法，失得隨所寓。有心不吾來，無以不吾拒。敝帚貴千金，窮閻封萬戶。成理先默定，疇能測其故。我生麋鹿姿，林壑所忻慕。抗志老淵明，早卜柴桑住。蓬門直清江，傍有萬竹塢。捐金買尋丈，地主牢不許。往來二十秋，垂涎焦肺腑。誰歟誘其衷，百畝倐見予。雲棲渺空明，似有神物護。入林兩腋風，步武覺輕舉。三徑手自開，一一通幽處。取勝著新亭，揭名非苟取。遐光遠山入，靜聽珍禽語。園花四時春，岸木千年古。昔也荆榛場，今焉瓊玉府。清境世所無，金谷誰比數。再拜天之賜，從兹謝簪組。名宦空疲人，視此真糞土。
治園 郭印
故園别日久，歸來三徑荒。叢竹壊新壁，枯荷掩幽塘。滿地葉狼籍，草木爲不芳。兒童力併除，百卉儼成行。遥岑出蔥菁，清波皺滄浪。一朝舊觀還，林壑愈爭光。
掃徑 郭印
陰森百畝林，所向無不好。俗客豈曾來，幽處通蓬島。一色盡琅玕，堅潤真可寶。天風時脱葉，滿徑堆殘槁。適然賓客至，課奴先痛掃。要使吾心凈，置之勿復道。
留客 郭印
田廬欠過從，每與樵漁伍。胸中抱欝欝，舌在不能吐。佳客忽顧我，苦留終日語。林間喜徜徉，縱舌評今古。所具只村醪，水竹當籩俎。臨去約重來，一笑便相許。
負暄 郭印
儒生習氣深，寒陋渾未除。茅簷負晨曦，暖入四體舒。怡然得真趣，自謂世所無。不知華屋下，繡茵圍紅爐。風霜攪乾坤，凍死盈路隅。無計凌空去，雲間留日車。
臨流 郭印
長江一鏡凈，豈但燭鬚睂。清光瑩我心，雙鬢任如絲。鷗鷺近人來，游魚亦可窺。不把塵纓濯，身世兩相遺。好觀東去浪，晝夜無休時。學道正如此，到海以爲期。
閑中真樂 郭印
人間富與貴，孰不羡王侯。靜邊細一觀，何其勞且憂。去來風中雲，出沒水上漚。推遷無定在，秋毫非我謀。既仕知此理，官衢屢回頭。今也衡門下，卧起得自由。隨流任縱横，飄如不繫舟。觸處盡禪悦，俗樂寧可侔。死生夜旦耳，吾心有天遊。肯學癡狂子，盖棺事始休。
閑中打睡 郭印
永日無一事，何妨白晝眠。是中有佳處，心形每自便。六用不能行，根塵都棄捐。非醉亦非迷，神守得安全。古人曷訶責，蓋欲繩其愆。糞牆斥宰予，便腹嘲孝先。我則異於是，一息養綿綿。魂夢既已無，中扃絕萬緣。不游華胥國，真樂侔乎天。要學希夷子，且作地行仙。
夜坐 郭印
永夜不可寐，霜風悽北窗。一室何所有，書帙對寒釭。當今苦乏才，九鼎從敵扛。翠華塵屢蒙，南北分大江。有酒強排遣，飲濕難空缸。孫臏不再生，疇能死窮龐。肉食無遠謀，狐裘正茸尨。我欲叩閶闔，鐘以寸筳撞。理亂非吾事，憂心如是降。宴坐鳴天鼓，和聲聽逢逢。
感懷 郭印
冬仲陰氣驕，微陽尚潛伏。草木慘無容，霜威日夜酷。君子覽時運，悠然守幽獨。吹律者何人，微暖還燕谷。玉衡無淹次，天道旋反復。低回佇春風，求友升喬木。
又用前韻 郭印
道人息以踵，氣馬自調伏。神爐造化馳，不畏寒暑酷。雖同一世塵，超然立於獨。飛泉上崑山，赫日升暘谷。我今涉津涯，宴坐成休復。不材終天年，庶比山中木。
次韻宋南伯感懷三首  其一 郭印
青山含遠意，白雲弄奇姿。喚客早歸來，一洗塵土衣。巖壑定誰伍，泉清竹漪漪。危邦固難入，賢哲多遯肥。
次韻宋南伯感懷三首  其二 郭印
酒盞解忘憂，茶甌工破睡。酒酣無何鄉，睡起人間世。但看了了時，孰與陶陶醉。千古杜康功，麴糵因君置。
次韻宋南伯感懷三首  其三 郭印
衰年今五十，兩鬢雪霜明。出處負前輩，折腰若爲情。日月鳥飛翔，燕歸鴻復征。是身已虛幻，敢希身後名。
再用南伯韻  其一 郭印
乾坤誰整頓，世乏英雄姿。陛下求賢切，焦勞見宵衣。草茅豈無人，耕兩釣寒漪。如何一終星，坐視戎馬肥。
再用南伯韻  其二 郭印
紛紛愚癡兒，開眼卻如睡。况於世法中，而能了出世。接輿本非狂，阮籍未爲醉。知命百無憂，餘生任廢置。
再用南伯韻  其三 郭印
同僚多絕識，冏冏秋月明。遨遊但詩酒，頗慰薄宦情。否極泰將來，天衢看彙征。顧我老無用，敢附青雲名。
再和  其一 郭印
玄真仙中人，蕭散自天姿。放情烟波裏，不肯汙朝衣。一葦載明月，寒光動碧漪。何以羞晨餐，春江鱖魚肥。
再和  其二 郭印
我愛希夷子，妙處渾一睡。無心樹勳業，栩栩同汙世。夢裏還獨醒，卻笑群兒醉。時事嗔人說，達官從措置。
再和  其三 郭印
由來世間事，黑白忌太明。稍欲辨淄澠，開口咈衆情。青山有歸路，杖屨借遐征。寄語社中友，休苦釣時名。
病起贈劉元圭 郭印
學道淹四紀，微痾一點無。今年歲八十，有疾纒吾軀。初因水道澀，藥寒變河魚。食飲便退縮，脾土成中虛。言語氣自短，坐起人須扶。四肢時厥冷，甘心委冥途。醫者紛紛來，其說庸且疏。萬方覓靈丹，千載憶神盧。紫巖老劉君，深通黄帝書。易學自該貫，醫術乃緒餘。一診洞腑臟，再診知榮枯。謂當十朞壽，小恙安足虞。藥石未數進，疾證半已除。乃知所造妙，當與古人俱。自足著方論，欲以開迷徒。新書若行世，功倍南陽朱。吾聞活人多，天報定不渝。施此安樂法，勝造千浮屠。陰德在一念，豈止治獄歟。况君有令子，歸矣高其閭。
病目 郭印
開眼萬象生，闔眼萬象滅。生滅本無體，人心妄分别。我初病眸子，散漫空花發。視物都矇矇，浮雲翳秋月。謁告旋掩關，十日人事絕。密室宴坐餘，神光潛洞達。俄於冥冥中，瞭然得朗徹。以兹悟色性，六根成解脱。緬思濁世人，逐見互攘奪。外爲物所障，兩眼暗添屑。豈知有良醫，利重金篦刮。作詩示盲俗，聽此還丹訣。
問養生於曾端伯 郭印
平生慕道心，荏苒歲月永。尠福未逢人，桑榆驚短景。使君蓬萊仙，天遣下塵境。訟簡刑獄清，吏退文書省。詩鋒禿千毫，量陂吞萬頃。縱言及養生，大抵宗虛靜。逍遥思慮空，恬淡聲色屏。火透尾閭關，泉落崑崙頂。龍虎閑名字，安用分爐鼎。衰遲偶遭逢，踴躍真自幸。願許燕閑餘，摳衣竊有請。半語爲發藥，醉夢一呼醒。庶幾垂盡年，獲與天地並。
謝曾帥養生訣 郭印
人生不盈仞，中有天地機。哀哉蠢蠢群，沉湎無所知。六根亂塵境，一念落邪思。遂令至真宅，棟宇日頹隳。先生早悟此，寂照通幽微。真火下騰熖，靈泉上生肥。巧妙神明出，功深造化馳。每憐好道人，羅縷爲指迷。鄙夫尋訪久，膚淺得其皮。向來發關鍵，一掃雜學卑。五行識顛倒，八卦知推移。兔從月窟隱，魚向天池飛。躍躍心自喜，扶老得吾師。何以報恩德，晝夜勤行之。
閑中讀易 郭印
聖人闡性命，易書所自作。要令末世士，悟取先天學。俗儒何紛紛，私意妄穿鑿。或被陰陽拘，或遭象數縛。執一以爲真，盲夫妄捫摸。我嘗皆過眼，去道轉遼邈。粤從探釋氏，奥處窺其略。返照日月久，豁然生妙覺。八卦未畫初，玄門啓關鑰。向來百家言，盡把束高閣。
閑看佛書 郭印
金仙入漢夢，始聞佛法東。梁武好尤篤，上下爭尊崇。尋譯到李唐，伽藍棟宇充。煌煌五千卷，披讀未易終。楞嚴明根塵，金剛了色空。圓覺祛禪病，維摩現神通。四書皆等敎，真可發愚蒙。我常日寓目，清晨課其功。油然會心處，喜樂浩無窮。寄語看經人，勿墮文字中。
讀維摩經 郭印
白衣心出家，從古推凈名。無疾現有疾，特地真機生。佛欲遣人問，指示轉分明。宜是諸大士，辭屈不能行。文殊末後往，萬衆心已傾。箭鋒相注處，妙義益崢嶸。芥子容須彌，毛孔受四溟。此理自灼然，學者疑且驚。更談不二門，法法俱見成。一默豈無語，其聲如震霆。
讀金剛經 郭印
智慧比金剛，能碎諸煩惱。良哉須菩提，爲衆非草草。再三立問端，一起復一倒。要以撼瞿曇，俾之攄懷抱。瞿曇了不惜，意切如老媼。始終談四相，畢竟盡除掃。爲言福德性，勝施千萬寶。因果本來空，種種惟心造。默觀契予意，披味恨不早。已喜識真吾，何妨行六道。
讀楞嚴經 郭印
學道證聲聞，習氣猶未斷。百生恩愛情，會遇終惱亂。阿難佛寵弟，亦遭淫女難。神咒攝來歸，宿業堅冰泮。快演涅槃門，反復徵所見。文殊更說偈，明指圓通岸。其餘肆口言，心真自一貫。三界七趣中，有相無非幻。最後大慈悲，力破邪女叛。天魔與外道，從此悉銷散。
讀圓覺經 郭印
萬法歸一心，一心何所寄。靈光自巍巍，無物不具備。如來既先覺，要警衆生寐。倒說縱横說，莫非明此事。上根可與語，惟有十二士。問略答更詳，玄關大開示。下及三種觀，真修豈容廢。定輪各差殊，均入清凈地。直須頓悟入，不落第二義。圓覺與圓通，總是閑名字。
治平院三蘇像 郭印
三蘇皆天人，著作浩篇簡。少讀鬢成絲，苦恨生何晚。人言筦庫卑，我自得疏散。春風牽衣裾，興發無近遠。禪堂儼真容，光炯破昏眼。父子也而處，天畀岷峨産。揚馬爭軌躅，孔孟發關鍵。日月有盡時，斯文未埋鏟。邪說入人深，風俗頽莫返。招得戎馬來，中原恣蹂踐。緬思藥石言，禍患已先見。安得起其靈，一副蒼生願。
提宮宇文朝議輓辭 郭印
憶昔我弱冠，辟廱尾群英。公時少二歲，籍注國子生。同舍氣味同，異姓而弟兄。厥後公筮仕，我亦獵科名。參辰不相比，邈焉笑語并。雲溪既卜築，來往數逢迎。玄譚入理窟，淡交遺世情。邑人敬二老，可爲來者程。頃年我出使，公言勉一行。僂指解轡歸，請當踵前盟。山頹梁木壊，聞訃恍以驚。迹公生平事，表裏皆純誠。居家簡以肅，從官廉而平。應酬心地虛，不見喜慍萌。處順悠然去，了無絲髮驚。迺知學道力，堅剛老益明。天報良未已，諸孫何錚錚。回首丹旌路，風悲涕淚横。
輓朝請大夫致仕李公詞 郭印
聖賢志於道，朝聞而夕死。回視名宦場，唾去如泥滓。高風既寂寥，士俗皆靡靡。倒行日云暮，漏盡不知止。遂令搢紳談，進退爲難事。二疏及淵明，千載幾人爾。公生富貴中，習熟在紈綺。胡爲總角時，嗜好異群子。愛親自天性，弗忍離步跬。治官即理家，所至功可紀。夫何不待年，棄紱休田里。定應早聞道，追跡前賢軌。盃深别墅春，舟漾清江水。圍棋或賦詩，此樂真無比。優游二十秋，所得益多矣。臨終更琅琅，視身如脱屣。洪範五福兼，於公未爲美。誌銘乃實錄，便可當青史。
宋元繪輓詞 郭印
國家有禍源，王氏變新法。元祐壅其流，舊防無敢越。逮至崇寧初，陰霾蔽日月。潰彼千仞堤，横波不可遏。求言姦臣計，正欲穽豪傑。君時亦抗章，痛哭深論列。禁錮二十秋，著書憂愈切。緬觀前日事，一一符君說。朝廷思大用，銅虎初旌别。使者復何心，吹毛聽媒孽。皇天不憖遺，山梁遽摧折。七十五年間，飛電纔一瞥。殘編溢巾箱，光焰星斗揭。後人何酋酋，端不墜風烈。
史德修輓詞 郭印
世道交相喪，古風邈悠悠。真純化浮僞，士俗日以偷。公生寂寥後，慨然跋前修。奥學窮根柢，高文謝雕鎪。壯歲拾科目，回翔四十秋。孝弟可移官，所至人歌謳。處巳務恬退，馳騖吾所羞。臨民本慈惠，擊搏吾所咻。俯仰無愧怍，言行何悔尤。邦符與使節，異乎人之求。可憐貪殘子，快意乏遠謀。報應捷影響，坐致無邊愁。儻如西方說，寧逭鐵圍囚。不知公英靈，久矣清都遊。
弔張道從 郭印
風俗久頽壊，人物無軒昂。夫君抱貞質，卓卓誠所長。千牛解寸刃，萬象窮智囊。獸群走麒麟，鳥族鳴鳳凰。炎政忽中微，權姦肆猖狂。彊敵乘釁起，垂涎睨蜀疆。君持山南節，武略見鋒鋩。坐令兩蜀口，飛鳥莫敢翔。坤維倚長城，老稚日以康。誰謂波濤際，中流失舟航。悲風揚丹旐，觀者淚浪浪。丈夫事則已，可爲邦家傷。緬知忠烈在，報國猶未忘。
胡夫人輓詞 郭印
士夫惜名節，楚楚空衣冠。寧如武陵孀，守義人所難。哀哉禍變仍，歸櫂危狂瀾。至誠泣蒼穹，雙櫬果平安。堦前三珠樹，豈但馥芝蘭。科名一一收，平步籋廣寒。方爲反哺烏，風木悲珊珊。慶弔一何遽，聞者鼻辛酸。千年懿德馨，翠琰立巑岏。英靈滿乾坤，莫作長夜看。
栽梅 郭印
平生不愛花，獨喜雪中梅。江皋無人問，移近小亭栽。連朝勤培溉，的皪犯寒開。青枝綴瓊粒，絳萼扶冰腮。奇哉出群姿，不待春風媒。調羹貪結子，碎玉點蒼苔。
師吉甫探梅二首  其一 郭印
花如霧中見，百念已灰槁。愛梅習氣深，興發霜冬杪。行行步江郊，恰似兒童小。榮枯能幾時，日月疾過鳥。獨立望南枝，村空人悄悄。何似東皇駕，今歲來不早。忍令瑤臺姿，冷落群芳後。欲寄同心人，不折門前柳。
師吉甫探梅二首  其二 郭印
吏塗牛馬走，未老顔色槁。歸來隱林坰，富貴輕毫杪。前村梅樹芳，點萼紅猶小。問訊疏籬邊，側聽迎春鳥。春工有先馳，一浣憂心悄。寒梢未粘玉，攀折嫌太早。吹香定重來，宿留嚴冬後。明朝韶景妍，更不齒花柳。
落梅 郭印
名園探梅時，粉苞才半開。如逢姑射仙，偃蹇下瑤臺。孤潔自天賦，肯聽東君媒。别來今幾日，雪片點蒼苔。玉笛誰家子，噴月一聲哀。可惜飛幽館，不上美人腮。柳條忽萌動，春風原上回。芳菲已後時，百卉胡顔哉。轉首鶗鴂鳴，殷紅亂成堆。卻來綠陰下，青子薦瓊盃。
次韻杜安行見寄憶梅之什 郭印
穠華桃李容，不染雙眸凈。唯有愛梅心，夢中行庾嶺。安得移瓊林，月下對清影。坐想冰雪姿，蕭然幽興永。我欲從君游，羈絆未能騁。平生溪山懷，倥偬迷簿領。
次韻友人寄牡丹 郭印
我居不識春，春至驗鳥語。誰知有芳叢，遠在幽人墅。千葩籠霧縠，萬朵羅烟縷。盛開笑白日，半落啼紅雨。餘花自臣妾，天公費機杼。賞翫應亡厭，分來儻相許。穠姿忽在眼，微馥驚穿戶。初觀但妖韶，細看尤媚嫵。尚想壓枝態，未易此間伍。何當就花飲，不憂腸脇腐。
池蓮 郭印
疏池養白蓮，故作夏時景。田田綠初齊，便成清凈境。雖無藕如船，風味同玉井。水仙何處來，露浥晨妝靚。苦乏社中友，永日對孤影。爽氣入人懷，酩酊爲之醒。
瓶水生數花須臾有蜂來集感而賦詩 郭印
折花養瓶水，老眼聊自怡。案置須臾間，游蜂已著枝。嗅香起還泊，{甍瓦=羽}{甍瓦=羽}動天機。不知何方來，神速乃如斯。宇宙一氣通，萬類不相違。石虎没勁矢，竹龍化清陂。矧兹抱靈識，倐與吾心期。吾心未専寂，舉念物先知。千生風輪轉，都緣愛欲移。勉哉學坐忘，宜默同木雞。無中産物象，顯晦隨所之。超然合大空，鬼神莫能窺。
諸公詠竹以籠竹和煙滴露梢爲韻得滴字 郭印
草木盡柔脆，夫君抱剛質。孤標老更高，翠葉秋仍密。伊余亦剛介，論交自疇昔。相見眼終青，直諒蓋多益。夕陽映雪低，曉露和烟滴。清修良起予，安可無一日。柳條但柔姿，桃李從令色。與君期歲寒，勿作春風客。
洗竹 郭印
林茂竹太繁，汙穢在眼底。枯筠與弱幹，兹辰爲一洗。萬竿何足惜，惡盡意乃已。其餘擢青青，玉立比君子。姿色秀可飡，莫道膏粱美。我來不忍去，日日對園綺。
柳絮 郭印
柳條初弄綠，已覺春風駐。而今二月尾，滿路團飛絮。人生安足恃，忽忽朱顔去。飄零未肯休，萍泛知何處。見之動中懷，欲寫無佳句。歸來宴坐餘，悠然得深趣。
有野人來獻石蟬以二千錢償之因成拙詩 郭印
二儀肅陰氣，草木凋零盡。爾生巖石間，叢密不自隕。綠葉抽紫莖，族與秋蘭近。蟬聮無數花，未覺霜飇緊。野人持獻余，千金那敢吝。盆崖遂物性，暢茂庶可準。吸風噴芳馨，飲露含清潤。如聞嘒嘒聲，滿地寒林振。
詠龜 郭印
泥塗曳尾行，自適幽閑性。不食本無營，畏人長縮頸。緬思風雨秋，污池亂鼃黽。爾亦水中族，胡爲獨沈靜。異質天所賦，巢蓮千歲永。見夢固不祥，多知慎所逞。
蛛網 郭印
我觀昆蟲輩，汝形亦甚微。吐絲織爲網，元自有真知。團團肖車輪，巧妙出天機。事成坐其中，功力不浪施。羽飛纔一觸，罥罣定無遺。正緣有此生，謀食以療饑。古先大智人，創作萬世規。爲民設佃漁，結繩乃效之。仲尼善詞說，姑言取諸離。制器尚象耳，一一非妄爲。
同蕭憲父明舉聮句 郭印
今夕復何夕，邂逅得良集。雲消夜氣澄，月住秋空碧。南窗一樽酒，耿耿寒光入。浩然起長歎，矯首望東北。天涯清景同，誰謂關塞黑。躊躇反傷懷，衰草露蟲泣。
和許守豐年行 郭印
園林搖落露寒梢，秋成穰穰彌四郊。千里播種無不毛，妻兒溫飽忘啼號。餘粒施及禽與猱，有田寧復棄而逃。太守牧民如牧馬，宣化承流王澤下。欲希禹稷事躬稼，墾畝勸耕謾隙罅。召杜龔黄乃其亞，黄雲泱漭覆原野。樂爾豐年醉瓊斚，古卭舊敝人人說。久困征誅心已折，析家蕩産紛更迭。身罹罪罟無從雪，漫道當時富鹽鐵。漢志食貨忍重閲，嗟我婦子難全活。今年誰料勝常年，入絹得鹽償本錢。里絕追呼俗自便，閉門稚耋得安眼。十日一風五日雨，鄰村稽首羨兹土。白頭半刺才窳苦，賴此賢侯百廢舉。空庭吏散鳥馴除，謠聞擊壤同康衢。侯於公卿地有餘，利澤行推遍海隅。嗚呼利澤行推遍海隅，坐使斯民愁歎爲嬉娛。
和晁子西鈴屬勸農長篇 郭印
使君誠意與天開，呼吸之間爲雲雷。一朝命駕出郊次，遠近爭看髦節來。道邊草木盡翔舞，巴峽邇來和氣聚。秪從精禱召神靈，五日一風十日雨。不有前時愁歎聲，千里相聞雞犬鳴。荷鋤執耒舉家出，原野處處催深耕。聞說朱轓閲田圃，老稚提攜紛笑語。當時惰游今力穡，肯播肯菑勤子父。朝廷睿澤浸華夷，良牧承流上所知。我欲濡毫頌公德，自慚蕪累不成詩。
故人蒲朝達沿檄道經廣漢留連累日作詩爲别 郭印
憶初鼓篋虞庠日，識面乃喜文章伯。游從不覺化芝蘭，交契懸知定金石。蕭條離緒十秋風，天涯等是飄零客。雙鱗不到雁無來，月照庭空心若失。豈期此地忽相逢，津津喜氣眉間溢。口談詩書尚細事，滿腹包羅濟時術。轅駒局促思千里，笯鳳葳甤空六翮。升沈世態且勿論，執手臨風長太息。君今清名塞宇宙，指日雲霄看騰軼。平居讜議或可施，肯效無功饕祿秩。
别宇文季蒙 郭印
調羹休羨最南枝，國香繼踵開酴醿。先容豈藉早梅力，到了自結東君知。孤芳繚繞春雖晚，典型題在黄金醆。一家風骨端不凡，故使天公獨青眼。中興英主方急賢，屢辭溫詔挽不前。平生忠赤照肝膽，危論鯁諤能迴天。左蜀分符尚餘略，浙路霜臺亦輕著。朝廷鼎鼐席尚虛，君家况是箇中腳。寒儒筦庫埋晨昏，欲排閶闔嗟無門。洗眼江淮看騰踏，妖氣一掃清乾坤。
送李去病赴召 郭印
五嶽四瀆今異方，東西南北衣冠鄉。巽維久挽六龍駕，江浙人物無遯藏。參井之區最遐僻，步武難依日月光。吾皇側席佇賢俊，紫泥屢下勤搜揚。蜀士肯來天顔喜，一一引對羅周行。鳥群鸞鳳夐超詣，臺閣禁從森翺翔。君今再召歘幡改，愛主憂民心未忘。波瀾浩蕩江湖闊，忠信唯將一葦航。十年世故已熟講，不到帝所難鋪張。當今國病入骨髓，願君審處囊中方。參苓芝术固美矣，瞑眩之藥方爲良。扁鵲名世解說死，華佗活人須浣腸。君其持此拯危急，袪除痼疾針膏肓。一身安榮豈足道，要與四海同康強。
送杜安行東上 郭印
憶初謀食廣漢城，同時偶得三益友。心將金石許平生，但笑紛紛翻覆手。人言兄弟性稍異，朝暮追隨秪詩酒。而今星散各參辰，空餘孤月照窗牖。少城咫尺有張侯，素書頻得問安否。蒲節三月不厮見，夢繞錦屏山下走。更憐吾子别經年，幽懷鬰鬰無由剖。况兹來書又東去，萬里嚴風吹馬首。朝廷多事正求言，自負應云舌在口。力陳時策瘳邦國，肯與寒儒較先後。男兒立志豈尋常，要使高名齊北斗。一科一第奚足道，富貴浮雲非我有。
送王吉先兄弟赴試 郭印
我聞迺翁學汪洋，曾游桂窟攀天香。青袍藍縷窮益剛，更無黄金遺諸郎。大兒氣質和而莊，腹有詩書言有章。仲子標姿何昻昻，頗聞論議生鋒鋩。兩君遊戲翰墨場，乘風鼓翻相翺翔。飛上天庭仍引吭，俯視諸子如蜩螗。華煜煜春揚芳，綰綬歸來慰北堂，坐令門地增輝光。
送莫少虛赴省試 郭印
莫君江南佳公子，才華秀拔春蘭馥。少年意氣壯虹霓，豪邁不入時人目。酒量逡巡百盞空，詩鋒頃刻千毫禿。我從識面已忻慕，每恨往還心未熟。官同古雒豈偶然，一見相忘倒胸腹。談道論文俱入妙，夜闌燭短頻更僕。聖處玄微得我疑，君獨心通如破竹。要將土苴活邦家，條上封章抵車軸。嘉謀讜議期見用，不學賈生空痛哭。行行提筆戰春闈，篋中尚有三千牘。科名唾手真餘事，力轉天迴迺民福。當今公道青雲平，忍埋光采甘沈陸。欲隨君往路無繇，只欠雙翰來插肉。殷勤别酒休辭醉，馬已就銜車已輹。蜀山崎嶇秦甸寒，屈指深冬到輦轂。焚舟計決攜家去，努力加飡此爲祝。
當可以邑士將赴類試作詩饑之因效其體 郭印
丹山采鳳群鳴集，雲外舒張覽輝翼。錦屏相望不千里，音中簫韶有人識。朝家選舉専一科，翰墨之工拔士多。好將筆力覷天巧，斡旋正氣回狂波。鯨鯢未翦龍移宅，吾皇饑渴人材得。雕蟲小技何足論，要吐胸中濟時策。吳山遼邈天門高，尺紙輸忠氣自豪。程文奏御宸心悦，青紫紛紛換白袍。
陪程元詔文彧李久善游漢州天寧元詔有詩見遺次韻答之 郭印
四海豈無兄弟親，氣合行須同父母。相逢坐語忽移時，不覺朝飡輒過午。品評人物妙雌黄，議論邦家入覼縷。危言齰舌久自吞，幽憤填膺欣欲吐。字字珠璣落齒牙，篇篇錦繡裁胸腑。已驚大敵森戈矛，端笑羸師卧旗鼓。憐君風韻過諸王，顧我才情非小杜。何當再訪南歸僧，不恥更問西來祖。欲登塔級挽晴雲，更試茶甌潑新乳。平生識面有千百，屈指論心無四五。偶然流水遇知音，爲抱焦桐弄宮羽。
感時一首再用前韻呈元詔久善文彧 郭印
我傷天缺無人補，四海嬰兒失其母。北人躍馬渡黄河，請和使者空旁午。二君北去宗族從，國祚千鈞垂一縷。天心保趙有真孤，重雲翳日今復吐。萬姓謳歌子啓賢，沈痛脱然離肺腑。聞招賢士築層臺，更納直言懸諫鼓。彌縫輔贊要真儒，相國豈無房與杜。中興之主信非常，睿武英明如太祖。巍巍虞舜有重瞳，穆穆文王生四乳。鑾輿若返天下安，未說登三并咸五。咄嗟廟堂不須憂，行看兩陛舞干羽。
次韻李智淵暮行湖上 郭印
晚凉曳杖尋幽絕，怪樹相逢如磬折。縈紆小徑渾路迷，突兀高亭補林闕。襲人暗遞竹間風，延客長明波底月。游魚適性頻往來，歸鳥呼鶵弄清越。避炎終夕見天真，脱巾露頂腳不韈。
和元汝功江樓待月 郭印
危樓百尺閑臨水，玉宇無雲天萬里。悠悠山月湧晴空，舉頭拭目增歡喜。魚龍何處深避藏，影落澄江清徹底。欲揖嫦娥上廣寒，古來遭遇應無幾。吾心空洞與物齊，視我如人人如豕。那堪河嶽盡播遷，富貴功名心已死。世衰俗薄異炎凉，只有高人興味長。此時此樂何不賞，瞥眼餘生飛電光。
中秋待月以星辰避彩乾坤靜爲韻分得避字 郭印
大火西流金用事，四海八荒蟠殺氣。風凄露冷雨涔涔，草木山川遍憔悴。天公有眼老亦昏，妙手憑誰刮雙翳。一年佳月在今夕，可奈太清雲點綴。大威神力宰官身，開闔陰陽本游戲。晚來微念入何許，頃刻氛霾變澄霽。坐客驚起一凭欄，三峨新掃脩眉翠。瑤臺飛鏡貼寒空，流水無聲光滿地。明吞萬象卻星辰，影落千巖走魑魅。樽罍預設衆初疑，喚得嫦娥乃容易。良夜沈沈桂樹高，興發卻嗟清影駛。此時此樂不長有，一醉已拚那敢避。更闌酒盡東方白，望舒迤邐還歸轡。我欲從之上廣寒，挹取金波洗塵世。
和元守中秋月夜韻 郭印
曩爲癡兒未識月，夜明喚作山陰雪。翻笑老人立其下，皓彩亭亭映華髮。晦朔弦朢總不知，三五那能問盈缺。有時暮宿招提境，插天不愛金銀塔。壯年觀覽稍好奇，眼看絕景一何稀。中秋翫月定忘寢，往往連夕追輕肥。歡呼共吸盃中影，旋瞻寶鏡天邊飛。欲速嫦娥下霄漢，論心執手與同歸。老來愛身如愛國，暑氣藴隆驚吏酷。况當夔子瘴癘地，白露漙空尚蒸溽。可憐今宵月色凉，灔灔寒光滿坑谷。不論貴賤及富貧，茅屋朱門皆變玉。我亦乘興上層臺，但無佳客同尊罍。坐久歸來略假寐，牀前見月枕還推。不知此夜爲誰好，一曲長歌動九垓。人生窮達何足算，但把餘齡付酒盃。
和程文彧九日詩 郭印
平生懶惰無拘逼，學道唯將寸陰惜。手披目覽不自勤，俯視仰觀如有得。王侯螻蟻同丘墟，身外紛紛了無益。况值秋風草木枯，仍驚羽檄文書急。蕭條情思殊曩時，畏見重陽百憂集。花披黄金豈復知，酒送白衣元未識。計侯開筵及芳辰，置我坐隅非惡客。衰顔不紅鬢失青，一笑頽然倚歡伯。醉來說禪傍無人，若道箇中嫌揀擇。古今一照事俱空，物我兩忘心自適。明朝梅福記新詩，鏘鏗未減金聲擲。何如邀我卧東籬，天地從敎爲幕席。
積雪 郭印
一夜蕭蕭灑竹聲，漏水未殘天忽明。初疑落月照東榮，樹雞烏鵲紛紛驚。起來積雪爛中庭，窪陷汙穢悉已平。海水飛波上棟甍，萬瓦堆鹽一尺盈。此身恍若游天京，銀樓玉闕爭崢嶸。仙人想見冰霜清，園林草木皆瑤瓊。尊中有酒且細傾，農家活計在深耕。明年歲事欣已成，且把賦餘養殘齡，天邊日望隕欃槍。
時升詠雪禁體物矣而彥序復爲之取韻尤嚴勉強攀和 郭印
朔風吹空高岡裂，忍凍幽人心似鐵。今朝雲色一天同，片片如簁墮濃雪。影搖寒水照曈曨，聲瀉黄蘆聽騷屑。澗谷凝時麕鹿死，園林壓處桑榆折。乃知造物本均平，高下不論凹與凸。登臨四顧浩漫漫，千村萬落青烟滅。憶昔子卿使匈奴，不拜穹廬何勇決。漠北酸寒十九年，鬢鬚脱盡形容薾。故人今亦在窮荒，高風凜凜皆傳說。鴻雁南來好繫書，應念邦家五情熱。
眉州太守劉公忽於池中獲東坡所作遠景樓碑鄉人費洪雅有詩美之因率同賦次其韻 郭印
東坡淪没文委地，藝圃書林荒不治。遺編禁錮學無師，木不從繩金失礪。高樓遠景尚崔嵬，妙琢雄詞非骩骳。幾年困厄在污池，照夜寒光空水底。有如鐘磬傳不朽，壁間字字搖科斗。雷霆破蟄里耳驚，龍蜧蟠泥神物守。豐城劍氣異青黄，一遇雷公難祕藏。僵碑植立豈偶爾，文章政事兩熒煌。舊俗千年蒙敎化，濯以江漢暴秋陽。
題史元量芳潤堂 郭印
聖經杲杲日翔空，元與後學開愚蒙。著述成書不得已，令人誦習知吾宗。辭文旨遠非外至，一一流出自胸中。如木有根水有源，敷榮浸漬乃無窮。此道含靈悉具足，聖人庸人心本同。如何異見立仁智，百轍千歧礙不同。尋枝逐派遂忘返，癡兒失路迷西東。豈無達者爲拈出，抉剔衆瞽刳群聾。史侯名堂深意在，眼懸明鏡磨青銅。欲將妙義示當世，豈獨用訓垂髫童。我初聞之喜擊節，心心相照密沖融。作詩粉飾雖贅語，要令萬古還淳風。
普慈學官何子固廨舍有溪月軒明復留詩用其韻 郭印
碧霄桂影墮寒溪，賞心正與幽人期。憑軒一俯吟思發，雕肝鏤肺成新詩。水流月出咸自爾，去來休論東與西。句中之眼落第二，紛紛名字俱人爲。胡不反觀自已月，照耀古今無遷移。有客問我月安在，天上人間總不知。光吞萬象竟何有，一語誑人真自欺。我欲提此吹毛劍，戮盡叢林多口師。
忘機臺 郭印
累石成臺如蟻垤，對此澄江千丈闊。春輪旋轉疾如飛，隔岸傳聲無間歇。風標公子鏡中來，爲我沙汀凝片雪。晚晴更是斜陽好，樹外殘霞紅一抹。平生任運息機心，麋鹿可馴禽可狎。生憎智巧犯人爲，激水翻車真太黠。君不見海上之鷗胡不下，當時妄念差一髮。又不見漢陰抱甕用力多，區區反笑桔槔拙。我今與物既大同，積刼情塵俱泯絕。天機密契有誰知，強立臺名太饒舌。
讀易一首簡劉韶美 郭印
學易不識日月魂，盲人展轉誤銅盆。分陰分陽發天祕，羲文孔子同一門。頭童習之老鬅鬙，熙熙未夢春臺登。一朝索得乾坤藴，豈但潛龍及履冰。與君細評寶花紛，只恐鬼神潛聽聞。
說禪一首簡劉韶美 郭印
小知小見弄精魂，正似醯雞居覆盆。茫茫大道絕南北，六通四闢初無門。不離當處遍高深，誰謂如天莫可登。世人聾瞶喚弗譍，執熱爲火寒爲冰。雷霆蟋蟀一竅均，觀音不在耳邊聞。
劍篇次元汝功韻 郭印
陽金爲魂陰爲魄，百鍊寧容垢膩蝕。出匣風雲凜凜寒，觀者堵牆皆辟易。發硎利刃思一試，佩刀匕首都棄置。鯨鯢戮盡四海清，英豪始慰平生志。長河喬嶽暗風沙，高山大澤蟠龍蛇。君家自有尚方賜，不須嫉世空吁嗟。操舟渡江勿虞破，中流斬蛟平地過。天下蒼生奈若何，安石且起東山卧。
月下觀梅寄蒲大受 郭印
東君嚴裝行駕車，天遣此花爲前驅。粉苞五出絳蠟趺，犯寒獨逞冰雪膚。幽園邂逅疑仙姝，香飇馥馥浮襟裾。天邊流月光彩舒，素娥下與論錙銖。遶樹顧影空踟躇，清賞恨無佳人俱。一枝遠贈意何如，聊寫殷勤當尺書。
蘭坡 郭印
梅花掃迹春無光，繼踵惟有幽蘭香。天姿沖澹謝朱粉，睥睨百卉皆優倡。高人採擷紉爲佩，養之盆盎移中堂。微風馥馥來何所，一干鼻觀尤非常。年來屢遭白眼笑，過而不顧夫何傷。深山窮谷遂真性，寂寞無人亦自芳。憶昔靈均滋九畹，貞潔內守甘退藏。衆醉獨醒隘八表，回視俗物都茫茫。我今日暮前途窄，握香不羨尚書郎。荒坡滿植作知己，從兹身世兩相忘。
和時升種竹韻 郭印
何物比君子，猗猗庭前竹。直節虛心人不顧，高標雅態自殊俗。千畝碧雲雖未有，數竿清風也自足。興來尋訪不知懶，到處敲門忘檢束。身居市廛心在野，山林痼疾今彌篤。直舍初開露井寛，檀欒只欠森森玉。君詩贈我何相知，攝衣起謝容正肅。緬思竹林賢，自昔高品目。當時昏濁亂一世，七子風流豈容黷。衆人皆醉我獨醒，正似霜筠異群木。不妨糟丘寄孤根，秋風相伴傾寒醁。煩君更作長短句，爲我商聲歌此曲。
次韻杜永年東齋種竹 郭印
王郎英骨今已枯，風流聲名渾未除。結交斯人千載上，唯君執手同登車。平生愛竹遂成癖，竹間醉倒無人扶。今日君醒竹還醉，區區手植不暇餔。頗懷種柳陶尹令，更慕滋蘭屈大夫。况復此君尤灑落，幽齋安可一日無。塵埃捶楚縱未免，入門一見心自蘇。是中真樂難語俗，耳目已謝聲色娛。中虛自有天遊地，應笑勃谿紛婦姑。竹葉問君能造否，何時餉我一樽酒。
茶詩一首用南伯建除體 郭印
建置茗飲利無窮，除去睡魔捷如攻。滿篋龍團重絕品，平視紫笋難爲同。定知一啜爽神觀，執熱往往腋生風。破碎月輪午窗底，危冠欲墮呼樵童。成仁豈憚粉身骨，收取袪煩療疾功。開陳作經憶桑苧，閉眼便覺精神通。
食蝦蟆詩 郭印
蝦蟆胡爲亦水族，形貌百醜誰爾憐。天陰雨濕得快意，鳴聲呷呷何囂喧。才離泥淖矜跳躑，腳手那解高攀緣。一時鼃蛤結儔侶，紆青拖紫紛駢闐。漁童網罩入市賣，痱磊成串不論錢。有客殷勤勸我食，犀筯未下嫌腥羶。煎膏輭玉定虛語，猘犬所傷或可痊。天生此物苦無用，汙穢陂池宜棄捐。如何月窟亦容汝，時放饞口傷清圓。我願蟈氏灰灑無噍類，免使成精飛上天。
聞車駕幸金陵二首  其一 郭印
強敵憑陵極，神天亦惡盈。一人知順動，四海望親征。劍戟披霜利，壺漿夾道迎。此行如破竹，不戰復三京。
聞車駕幸金陵二首  其二 郭印
暫駐金陵蹕，乘時更北轅。六軍思電擊，萬騎聳雲屯。運協中天數，人欣太祖孫。重恢文武境，披莽立乾坤。
居官一首呈大受明舉 郭印
未有林泉分，紅塵且強顔。最憐官舍僻，不羡野人閑。疏密門前樹，高低城上山。偶逢佳客至，縱步得追攀。
贈時升 郭印
平生真樂處，了不係窮通。門對千山雪，家饒四壁風。聖功緗帙外，文略絳帷中。富貴何爲者，邯鄲一夢空。
懷莫少虛 郭印
把酒論文處，操觚草奏時。清宵仍夢到，白日更心馳。北闕山川邈，西風歲月移。歸期今已緩，兩地一相思。
寄馮當可 郭印
合散真堪笑，回頭迹已陳。交情元共月，樂事不關春。委俗終違己，躭經亦醉人。行藏隨所遇，了此百年身。
寄王褒伯和明舉韻二首  其一 郭印
天涯初得子，氣味巧相如。地遠頻勞夢，心通少寄書。月亭空想像，風閣屢踟蹰。别後無窮意，相逢只挽裾。
寄王褒伯和明舉韻二首  其二 郭印
會面知何日，愁懷待一舒。吾曹皆委運，世事勿論渠。故國有喬木，先人無敝廬。岷山思共隱，此計孰云疏。
贈別何耕道 郭印
又作匆匆别，能忘黯黯愁。五年如隔世，一日定三秋。曉雨莫驚夢，斜陽休倚樓。只憂豺虎横，君去善爲謀。
送贊可參議赴臨安倅三首  其一 郭印
春水歸舟疾，秋天去路高。乍辭王儉幕，行佩呂虔刀。畿甸略舒驥，海門須釣鼇。平生忠信在，枕席過風濤。
送贊可參議赴臨安倅三首  其二 郭印
紛紛稱别駕，天邑獨爲榮。日月光偏近，雲霄路正平。幾年留楚峽，一旦上蓬瀛。廊廟皆知己，彈冠意氣生。
送贊可參議赴臨安倅三首  其三 郭印
亭上銜盃日，江邊摻袂時。一年渾共醉，萬里各相思。老得青眸顧，心將白首期。青雲如在手，故舊莫遐遺。
書懷二首  其一 郭印
奔走塵埃內，拘攣筦庫間。是心能曠適，何地不清閑。有客勸投紱，無錢堪買山。尚憐耽寸祿，理亂亦相關。
書懷二首  其二 郭印
四十行將至，空懷晚歲憂。看書渾欲睡，照鏡秪堪羞。開口舌猶在，拂衣心未休。西風羡鵰鶚，鼓翮占高秋。
次韻蒲大受書懷十首  其一 郭印
憤時唯泯默，憂國漫咨嗟。上略思黄石，中原望翠華。散才甘社櫟，繫迹類匏瓜。世事無窮盡，吾生得有涯。
次韻蒲大受書懷十首  其二 郭印
時亂那能定，民生不自聊。鬢霜秋冉冉，心斾日摇摇。敢簉鵷鴻侣，空貽猿鶴嘲。眼前誰可意，風月是清交。
次韻蒲大受書懷十首  其三 郭印
世業工看卷，天資拙治生。吏曹容小隱，廪祿代深耕。痛飲中賢聖，高吟適性情。妻孥隨我慣，自不厭藜羹。
次韻蒲大受書懷十首  其四 郭印
物齊人即我，天運古猶今。但得丹田固，寧憂白髪侵。情忘心坦坦，神定息深深。卻笑靈均輩，悲哀澤畔吟。
次韻蒲大受書懷十首  其五 郭印
茅簷同廣廈，野蔌當珍羞。擬作蓑衣放，寧爲肉食謀。沉思如有得，寡欲自無求。歎息吾衰甚，年來不夢周。
次韻蒲大受書懷十首  其六 郭印
事業乖初願，聰明異昔時。病多難止酒，愁極漫哦詩。適俗非予好，從人莫己知。經營三徑就，安用印纍纍。
次韻蒲大受書懷十首  其七 郭印
州縣徒勞耳，春秋奈老何。交游雙寂寞，名利兩蹉跎。帙散尤增睡，盃行且強歌。故人頻夢見，誰道隔山河。
次韻蒲大受書懷十首  其八 郭印
日月當頭過，風光轉眼稀。宦游元自薄，生計亦何微。要逐時情好，難令野性違。富貧同一飽，幸有北山薇。
次韻蒲大受書懷十首  其九 郭印
世道交相喪，從誰見典型。聖賢雖泯没，簡籍尚丁寧。學欲追三代，心終醉六經。如何資發冢，陂麥詠青青。
次韻蒲大受書懷十首  其一○ 郭印
蒲郎吾畏友，詩句屹長城。道義千鈞重，功名一羽輕。鄧攸無後嗣，盧老是前生。世路羊腸劇，君心若砥平。
次韻大受過蘇企道晚飲 郭印
痛飲忘形處，清談得意時。爲憐非惡客，還看出新詩。交道真難合，人情豈易知。林泉他日約，杖屨且相隨。
招耕道小飲 郭印
吏曹偷暇日，聊喜一追陪。竹色侵書卷，花光入酒杯。紅塵門外惡，白髮鏡中催。適意成嬉笑，人生得意回。
月夜小飲贈别元允 郭印
秋天凝顥氣，雲浄月流空。千里幾時共，一樽今夕同。此君心似水，照我鬢如蓬。别酒那辭醉，行行太白東。
次韻曾帥遣意三首  其一 郭印
文章游戲裏，政事笑談餘。種就三田藥，編成一帙書。情忘心自適，神定氣長舒。四海曾夫子，何人可學歟。
次韻曾帥遣意三首  其二 郭印
庶民從號令，喜若聽春雷。頓卻寒威退，全呼暖律迴。决癰資砭石，調鼎待鹽梅。坐看罷癃俗，眉間蹙額開。
次韻曾帥遣意三首  其三 郭印
每入先生室，欣聞所未聞。心君降六賊，筆陣掃千軍。爐鼎無人會，刀圭與客分。清齋時隱几，閑看嶺頭雲。
次韻李久善近詩四首  其一 郭印
凛凛宸居壯，胡爲殺氣昏。姦臣由一轍，亂政出多門。天命何曾改，朝綱本自存。嗣皇真有志，反手定乾坤。
次韻李久善近詩四首  其二 郭印
塵氛蒙帝闕，國難古來稀。惻惻民情見，茫茫天道非。愚衷千慮切，孤宦一身微。萬里瞻行在，神魂日夜飛。
次韻李久善近詩四首  其三 郭印
黄葉翻空舞，西風又作寒。懶將書帙整，愁見酒杯乾。物理秋多感，天文夜細看。鸞旗猶未返，一介敢偷安。
次韻李久善近詩四首  其四 郭印
高人來折節，不免稻粱謀。排悶唯詩卷，消愁只茗甌。此時同幕府，何日共仙舟。氣味難相得，逢君寫我憂。
次韻杜安行見寄六首  其一 郭印
世事驚遷改，人生苦别離。一年仍異地，千里共勞思。雁足傳來信，蠅頭寫到詩。丁寧林下意，端不負心期。
次韻杜安行見寄六首  其二 郭印
佳人秋水遠，思憶破晨昏。酒尚無同把，文誰與細論。心交神自契，目擊道先存。他日如尋訪，柴扉水竹村。
次韻杜安行見寄六首  其三 郭印
擬作淵明去，寧爲祖逖先。築廬須近水，賣劍且求田。短燭窺今古，清樽樂聖賢。卜鄰真有意，相與慶餘年。
次韻杜安行見寄六首  其四 郭印
華顛何見逼，強半百年身。眼瞀文書過，心閑藥物親。衛生元有術，卻老未逢人。此道須君至，寒燈子細陳。
次韻杜安行見寄六首  其五 郭印
蝸居營盖了，一色草茅新。庭砌纔容馬，齋房可授賓。竹軒聊寄傲，蔬圃未全貧。隣舍逢知己，過從豈厭頻。
次韻杜安行見寄六首  其六 郭印
我愛使君直，使君憐我真。短長才自異，勞逸事還均。意在形骸外，人疑手足親。共嗟征賦急，無術濟斯民。
次韻宋正紀見貽 郭印
欲躡神仙境，深窮道德經。坎男元服素，離女自披青。有意閑眠日，無心出戴星。但令爐竈煖，丹熟自然馨。
次智師韻 郭印
十年流宦海，飄泊一舟輕。敝屣世間事，浮雲身後名。學幾爲俗誤，詩欲鬭僧清。塵土非吾志，妻孥強使令。
次宋正紀見寄之作 郭印
薄祿謾婆娑，朝家事正多。天昏雲障日，風勁葉辭柯。黔首難堪命，蒼穹尚薦瘥。中原戎馬盛，壯士敢誰何。
次劉子翼韻 郭印
逢迎欣晤語，喜氣破嚴凝。汩没歎塵吏，安閑輸野僧。宦情元自薄，俗眼莫相憎。松竹開三徑，他時我亦能。
廣都世真上人南遊回見訪出群公詩見示丐予一語因思世間衲子盡是求佛覓禪底癡漢遂作數語警之 郭印
法象森羅萬，全歸一寸庵。有佛平生礙，無禪底處參。烏玄元自白，荼苦本來甘。前日南遊話，看君作麽談。
次韻杜安行嘉陵春日書事十首  其一 郭印
老覺情懷别，愁隨節令來。草茅思雨露，天地漲氛埃。屋雀春彌怨，山雲晝不開。何人知此意，藜杖獨登臺。
次韻杜安行嘉陵春日書事十首  其二 郭印
公退幽齋坐，悠然對碧岑。吹香花拂拂，圍翠竹森森。蝶散紅芳歇，鶯藏綠樹深。吾心清似水，塵境勿相侵。
次韻杜安行嘉陵春日書事十首  其三 郭印
雨過川原秀，烟光畫不如。人情花動蕩，春意鳥分疏。造化空陳迹，乾坤一廣居。小軒聊燕息，夏屋正渠渠。